Ismail nafi pernah rayu parti politik untuk kekal jadi PM

Ismail Sabri Yaakob menegaskan beliau tidak pernah merayu kepada mana-mana parti politik untuk mengekalkan sokongan mereka terhadapnya supaya terus menjadi perdana menteri.Perkara itu dinyatakan Ismail, 62, selaku plaintif bagi menjawab pembelaan yang difailkan oleh pemilik Agenda Daily Media Enterprise Muhamad Izwan Mohd Zubit, yang disaman berhubung penerbitan artikel bertajuk “Ismail Sabri bimbang jadi PM paling singkat, ‘rayu’ jangan tarik sokongan” yang didakwa memfitnah perdana menteri itu. Ismail mendakwa beliau percaya bahawa Izwan tidak hadir pada ceramah yang diadakan di Dewan Konvensyen Majlis Daerah Bera pada 29 Januari lepas.“Dalam ceramah itu, saya telah memberi ucapan yang dirujuk oleh berita-berita yang diterbit oleh surat khabar tempatan. Pada masa material sebelum penerbitan artikel itu, defendan tidak menghubungi saya untuk mendapatkan pengesahan atau penjelasan berkenaan dengan ucapan di konvensyen berkenaan. “Sebaliknya, defendan telah secara melulu merujuk kepada artikel-artikel yang diterbit oleh surat khabar tempatan semasa menerbitkan artikel itu yang mengandungi kenyataan-kenyataan fitnah terhadap saya,” kata Ismail di dalam jawapan kepada pembelaan itu yang difailkan pada 6 April.Ismail turut mendakwa artikel berkenaan secara keseluruhan memfitnahnya selain mendakwa ia membawa maksud bahawa beliau tidak jujur, licik dan mementingkan diri sendiri serta terdesak untuk terus menjadi perdana menteri dengan menggunakan apa cara sekali pun.Dakwa plaintif, defendan (Izwan) telah gagal menjalankan “kewartawanan bertanggungjawab” ketika menerbitkan artikel itu.Ismail mendakwa semasa menulis artikel itu, defendan dipengaruhi atau didorong oleh niat jahat kerana pada masa itu, defendan tahu bahawa Pilihan Raya Negeri Johor akan diadakan pada 12 Mac dan matlamat defendan adalah untuk memperkecilkan dan menjejaskan reputasi plaintif sebagai seorang ahli Umno dan perdana menteri.“Alasan yang digunakan oleh defendan untuk kononnya menunjukkan ‘kewartawanan bertanggungjawab’ adalah sama sekali tidak berasas dan tidak boleh dipertahankan,” dakwa perdana menteri.Pada 4 Mac, Mahkamah Tinggi membenarkan permohonan Ismail untuk memperoleh injunksi ad-interim terhadap Izwan, bagi mengekalkan status quo sementara menunggu pelupusan permohonan injunksi inter-parte (dua pihak) pada 27 April.Pada 18 Februari, Ismail memperoleh perintah injunksi sementara daripada Mahkamah Tinggi supaya defendan memadamkan artikel yang diterbitkan, dan daripada membuat sebarang kenyataan berkaitan beliau.Dalam pernyataan tuntutannya, Ismail yang memfailkan saman itu atas kapasiti peribadinya, mendakwa pada 30 Januari lepas, Agenda Daily Media menerbitkan artikel di dalam laman webnya yang mengandungi pelbagai kenyataan berniat jahat, fitnah dan tidak benar berkenaan plaintif.Beliau mendakwa artikel itu antaranya membawa maksud bahawa, beliau terdesak untuk terus menjadi perdana menteri dengan apa cara sekalipun, dan sanggup merayu kepada parti politik tertentu supaya tidak menarik sokongan terhadapnya, selain mendakwa tempohnya sebagai perdana menteri adalah tempoh yang paling singkat di dalam sejarah Malaysia.Akibat daripada penerbitan artikel itu, Ismail mendakwa reputasinya sebagai seorang ahli Umno dan sebagai perdana menteri telah tercemar, dan penerbitan itu juga telah menyebabkan emosinya terganggu dan kenyataan fitnah yang terkandung di dalam artikel itu boleh membawa kesan buruk kepada kerjaya politiknya.Ismail memohon satu perintah injunksi agar defendan memadamkan artikel berbaur fitnah itu dalam semua laman web dan media sosial yang dikendalikan oleh defendan, selain memohon perintah injunksi untuk menghalang defendan atau ejennya daripada mengeluarkan kenyataan fitnah serupa terhadap plaintif.Sementara itu, Izwan, 37, dalam pernyataan pembelaannya mendakwa beliau dan syarikat itu telah melaksanakan sikap kewartawanan yang bertanggungjawab semasa menulis dan memuat naik artikel dalam laman webnya berkaitan Ismail.Izwan turut menafikan sekeras-kerasnya bahawa artikel berkenaan mengandungi kenyataan yang bersifat fitnah dan berniat jahat terhadap plaintif.


RM1.7 bilion diperuntukkan untuk projek pembetungan seluruh negara, kata Nik Nazmi

Kerajaan Persekutuan memperuntukkan RM1.7 bilion dalam Rolling Plan 3 di bawah Rancangan Malaysia Ke-12 (RMK12) untuk membangunkan infrastruktur mampan menerusi pelaksanaan projek pembetungan di seluruh negara.
Menteri Sumber Asli, Alam Sekitar dan Perubahan Iklim Nik Nazmi Nik Ahmad berkata ia adalah sebahagian daripada usaha berterusan untuk memodenkan infrastruktur pembetungan dan menyediakan perkhidmatan pembetungan yang cekap dan berkualiti kepada seluruh rakyat Malaysia.
Beliau berkata setakat ini, Malaysia telah mencapai 85.4 peratus perkhidmatan pembetungan di bandar-bandar utama dan menyasarkan untuk mencapai 90 peratus liputan pembetungan menjelang akhir RMK12 pada 2025.
“Pemodenan sektor pembetungan negara melibatkan proses menaik taraf loji rawatan kumbahan yang tidak berkesan dan tidak menjimatkan kos serta menutup loji rawatan bersaiz kecil kerana penduduk dan aktiviti ekonomi yang berkembang.
“Inisiatif itu juga penting untuk memastikan efluen yang dilepaskan mematuhi peraturan alam sekitar yang ketat, terutamanya tentang pencemaran sumber air,” katanya dalam ucapan perasmian Trenchless Asia 2023 di Pusat Konvensyen Kuala Lumpur di Kuala Lumpur hari ini.
Teks ucapan beliau dibacakan oleh Ketua Pengarah Jabatan Perkhidmatan Pembetungan Wan Abd Rahim Wan Abdullah.
Nik Nazmi berkata kementerian telah mengambil konsep penyerantauan dalam pembangunan infrastruktur pembetungan di kawasan bandar berkepadatan tinggi yang menggalakkan pembinaan loji rawatan kumbahan dengan skala yang sesuai bagi memenuhi keperluan komuniti lebih besar.
Sementara itu, Nik Nazmi berkata potensi sektor pembetungan di Malaysia masih belum dimanfaatkan sepenuhnya.
“Tiga produk sampingan loji rawatan kumbahan sebagai contoh biopepejal, bioefluen dan biogas, kesemuanya mempunyai potensi ekonomi untuk dikomersialkan …. Sebagai contoh bioefluen, kerajaan telah meletakkan agenda khusus untuk menggunakan efluen terawat untuk tujuan tertentu.
“Menerusi inisiatif ini, kerajaan menyasarkan untuk menghasilkan 1,500 JLH (juta liter sehari) air tebus guna menjelang 2030, kebanyakannya digunakan untuk kegunaan yang tidak boleh diminum dan sebagai sumber air alternatif untuk industri tertentu,” katanya.


Zahid keluarkan RM9.3 juta wang Yayasan Akalbudi selepas PRU14

Mahkamah Tinggi hari ini diberitahu bahawa Ahmad Zahid Hamidi mengeluarkan wang berjumlah RM9,302,823.66 daripada akaun Yayasan Akalbudi milik bekas timbalan perdana menteri itu selepas Pilihan Raya Umum ke-14 (PRU14).Saksi pendakwaan terakhir yang juga Pegawai Penyiasat Suruhanjaya Pencegahan Rasuah Malaysia (SPRM) Khairudin Kilau, 44, berkata hasil siasatannya, wang tersebut yang dikeluarkan pada 28 Mei 2018, dipindahkan ke akaun Yayasan Al-Falah milik adik Zahid, Mohamad Nasaee Ahmad Tarmizi.“Pemindahan wang itu terletak pada kuasa tertuduh (Zahid) kerana beliau penandatangan tunggal dalam Yayasan Akalbudi,” jawabnya ketika ditanya Timbalan Pendakwa Raya Lee Keng Fatt semasa pemeriksaaan utama mengenai pengeluaran wang tersebut.Saksi pendakwaan ke-99 itu berkata demikian pada hari ke-52 perbicaraan Zahid yang menghadapi pertuduhan rasuah, pecah amanah dan pengubahan wang haram melibatkan jutaan ringgit daripada dana Yayasan Akalbudi.Ditanya Lee, mengenai tujuan pemindahan wang tersebut, Khairudin menjawab: “Saya tidak berapa jelas. Minit mesyuarat atau resolusi mengenai pemindahan wang itu juga tidak ditemui.”Mengenai transaksi keluar masuk wang Yayasan Akalbudi dalam tempoh 12 Disember 2012 hingga 31 Mei 2018, saksi itu berkata berdasarkan penyata akaun Affin Bank Berhad milik Yayasan Akalbudi, terdapat keluar masuk wang lebih kurang RM100 juta.Ketika membacakan pernyataan saksinya, Khairudin berkata sebanyak RM360,000 wang Yayasan Akalbudi dikeluarkan untuk dibayar kepada TS Consultancy & Resources bagi menjalankan soal selidik dan kajian pengundi pilihan raya.“Berdasarkan dokumen-dokumen dan maklumat saksi-saksi, isu bayaran kepada TS Consultancy & Resources menunjukkan ia digunakan untuk menjalankan soal selidik dan kajian pengundi.“Pemilik syarikat iaitu Jasni Majid dan Sabri Said mengesahkan bahawa syarikat TS Consultancy ditubuh pada 2015 bagi program pendaftaran pengundi di lapangan dengan kerjasama parti Umno dan di awal penubuhan menerima dana daripada pejabat parti Umno,” katanya.Mengenai penubuhan Yayasan Akalbudi, saksi itu berkata pejabat yayasan tersebut tidak pernah beroperasi di alamat yang didaftarkan dengan Suruhanjaya Syarikat Malaysia (SSM).Berdasarkan notis pendaftaran SSM, yayasan itu didaftarkan di alamat 69E-4, Jalan Raja Abdullah.Khairudin berkata hasil pemeriksaannya di alamat tersebut bagi mendapatkan laporan tahunan, laporan audit serta minit mesyuarat Yayasan Akalbudi, mendapati yayasan itu tidak beroperasi di alamat berkenaan.“Dokumen-dokumen tersebut tidak ditemui kerana alamat yang didaftarkan dengan SSM, tiada pejabat Yayasan Akalbudi beroperasi di situ,” katanya dan memberitahu bahawa Yayasan Akalbudi tidak pernah menyerahkan dokumen-dokumen tersebut kepada SSM.Ditanya Lee, jika saksi ada bertanya kepada Setiausaha Yayasan Akalbudi, Mahinder Kaur Teja Singh mengenai dokumen-dokumen itu, Khairudin menjawab: “Beliau (Mahinder) kata tak simpan dokumen berkenaan, tidak pernah mengadakan mesyuarat serta tidak menyediakan laporan audit yayasan itu.“Beliau (Mahinder) memberitahu bahawa tiada arahan daripada pengurusan Yayasan Akalbudi untuk membuat mesyuarat atau menyediakan laporan audit,” kata saksi itu.Khairudin juga berkata siasatannya mendapati Tetuan Lewis & Co bukan pemegang amanah atau peguam kepada Yayasan Akalbudi seperti yang dicadangkan pihak pembelaan sepanjang perbicaraan kes tersebut.“Pelanggan Lewis & Co ialah Yayasan Al-Falah dan Zahid sendiri. Lewis & Co menguruskan bagi kes-kes sivil Zahid,” katanya dan menambah bahawa tiada hubungan rasmi di antara Yayasan Akalbudi dan Yayasan Al-Falah.Khairudin adalah pegawai penyiasat SPRM ke-10 yang dipanggil pihak pendakwaan.Zahid, 68, berdepan 47 pertuduhan dengan 12 daripadanya membabitkan pecah amanah, lapan rasuah dan 27 pengubahan wang haram, melibatkan puluhan juta ringgit dana milik Yayasan Akalbudi.Perbicaraan berlangsung di hadapan hakim Collin Lawrence Sequerah.


Kerajaan Selangor anugerah kontrak perlombongan mewah kepada syarikat swasta, ketepi syarikat negeri

Keputusan kerajaan Selangor memberikan pajakan melombong pasir selama 10 tahun kepada sebuah syarikat swasta, jelas memperlihatkan pelanggaran syarat sendiri dalam pemberian permit dan pajakan di tanah milik kerajaan negeri, dan pada masa sama mengenepikan syarikat perlombongan pasir milik kerajaan negeri, MalaysiaNow difahamkan.Kontrak Syarikat KL Larut Sdn Bhd yang sepatutnya tamat pada Mac tahun ini diperbaharui selama 10 tahun lagi, membolehkannya melakukan aktiviti melombong di dua lot tanah milik kerajaan negeri di Kuala Selangor.Difahamkan keputusan memperbaharui pajakan syarikat tersebut diputuskan Majlis Mesyuarat Kerajaan Negeri Selangor pada Ogos tahun ini.Sementara itu, permohonan Kumpulan Semesta Sdn Bhd (KSSB), sebuah syarikat yang ditubuhkan kerajaan negeri untuk menguruskan aktiviti perlombongan di Selangor, ditolak, berdasarkan sepucuk surat daripada Pejabat Tanah dan Galian Selangor (PTG).Dalam surat itu, pegawai PTG memaklumkan ketua pegawai eksekutif KSSB Abdul Rahman Ishak, permohonan syarikat itu untuk menjalankan aktiviti perlombongan di dua kawasan di Kuala Selangor yang memiliki keluasan lebih daripada 1,000 ekar ditolak.“Sehubungan itu, pentadbiran ini ingin memaklumkan penolakan terus ke atas permohonan tuan,” kata surat bertarikh 3 September 2020 yang dilihat oleh MalaysiaNow.Siasatan MalaysiaNow mendapati salah seorang daripada empat pengarah syarikat KL Larut adalah P Thiagarajan Pavadai, seorang ahli perniagaan berasal dari Klang yang turut dikenali sebagai Oms Thiagarajan.Ahli perniagaan berusia 66 tahun itu terkenal dengan kesetiaan politiknya kepada presiden PKR Anwar Ibrahim, dan selalu mendapat perhatian media berkaitan isu melibatkan kaum India.Pada 2018, tidak berapa lama selepas dibebaskan daripada penjara, Anwar memberikan ucapan pada sambutan harijadi Thiagarajan di sebuah hotel terkemuka di Subang Jaya.“Sehubungan itu, pentadbiran ini ingin memaklumkan penolakan terus ke atas permohonan tuan,” kata surat bertarikh 3 September 2020 yang dilihat oleh MalaysiaNow.MalaysiaNow sudah menghubungi Menteri Besar Selangor Amirudin Shari, yang turut memegang portfolio Pembangunan Tanah dan Sumber Alam, akan tetapi belum mendapat sebarang maklum balas.Langgar peraturan sendiriHasil siasatan lanjut MalaysiaNow mendedahkan keputusan memberi permit pajakan tambahan selama 10 tahun kepada KL Larut melanggari satu pekeliling pada tahun 2015 yang dikeluarkan oleh pengarah PTG Selangor, yang menyatakan semua lesen melombong di atas tanah milik kerajaan negeri perlu dilakukan menerusi tender terbuka.Pembaharuan permit itu bermakna KL Larut boleh melakukan aktiviti perlombongan pasir sehingga tahun 2030.Satu sumber industri memberitahu MalaysiaNow, kedua-dua bidang tanah dengan keluasan kira-kira 300 dan 748 ekar, berpotensi menghasilkan 300,000 metrik tan pasir dan mineral setiap bulan dengan harga pasaran melebihi RM5 juta.Difahamkan syarikat KL Larut membuat permohonan memperbaharui permit pada Mac 2019, diikuti dengan rayuan pada September, sebelum pajakan syarikat itu yang dijadualkan tamat pada Mac tahun ini.Sumber yang rapat dengan PKR negeri memberitahu MalaysiaNow pembaharuan pajakan melombong hanya diluluskan selepas berlaku campur tangan kuasa esksekutif.“Selepas 11 bulan, Majlis Mesyuarat Kerajaan Negeri Selangor campur tangan untuk meluluskan pembaharuan permit, memberikan KL Larut hak melombong sehingga 2030 dan menyingkirkan syarikat milik kerajaan negeri, KSSB daripada dua plot tanah tersebut,” tambahnya.Daripada maklumat yang diperoleh daripada Suruhanjaya Syarikat Malaysia, aktiviti KL Larut termasuk melombong bijih timah, besi, tanah liat dan bahan mineral lain termasuk import, export, borong dan penjualan bahan mineral tersebut.Pada April 2011, KSSB membuat satu laporan polis terhadap Thiagarajan berkaitan satu insiden dan tapak perlombongan pasir di Kuala Selangor, iaitu salah satu kawasan yang KL Larut kini mendapat hak pajakan melombong selama 10 tahun.Thiagarajan kemudiannya mengemukakan saman fitnah terhadap dakwaan itu, namun ia ditolak mahkamah.Aktiviti perlombongan pasir di Selangor merupakan perniagaan yang mampu menjana pendapatan berjuta-juta ringgit, yang turut menyebabkan kerugian hasil dalam jumlah sama setiap bulan, pihak berkuasa terpaksa melantik KSSB untuk menguruskan aktiviti itu, sebuah syarikat di bawah seliaan Menteri Besar Selangor Inc yang diketuai menteri besar sendiri.


Najib gagal dapatkan dokumen berkaitan keluarga Zeti, Jho Low

Najib Razak hari ini gagal dalam permohonannya untuk mendapatkan dokumen yang dipercayai ada kaitan dengan ahli perniagaan dalam buruan Low Taek Jho atau Jho Low, dan ahli keluarga bekas gabenor Bank Negara Malaysia (BNM) Zeti Akhtar Aziz.Bekas perdana menteri itu memohon perintah mahkamah menuntut pihak pendakwaan mengemukakan beberapa penyata perbankan dan dokumen lain kepada pasukan pembelaannya dalam perbicaraan kes 1Malaysia Development Berhad (1MDB) yang melibatkan dana RM2.3 bilion.Hakim Mahkamah Tinggi Collin Lawrence Sequerah, dalam penghakimannya menolak permohonan itu berkata permohonan berkenaan pramatang kerana Zeti bukan individu yang dibicarakan dan beliau masih belum dipanggil sebagai saksi dalam kes 1MDB.“Responden (pendakwaan) berhujah bahawa permohonan ini bercanggah dengan isu perbicaraan, yang tidak dibenarkan mengikut undang-undang. Kedudukan yang diambil oleh pemohon (Najib) dalam perbicaraan setakat ini adalah Najib atas kapasitinya sebagai perdana menteri (ketika itu) dan kementerian kewangan Malaysia ditipu oleh Low Taek Jho, juga dikenali sebagai Jho Low.“Bagaimanapun, masih terbuka untuk peguam berdepan Tan Sri Zeti dalam perkara ini apabila beliau dipanggil memberi keterangan.“Oleh itu, saya tidak melihat bagaimana dokumen bank yang disebutkan ini ada kaitan dengan sejumlah wang yang diterima oleh keluarga Tan Sri Zeti, berkaitan dengan tindakan awal pembelaan,” kata hakim.Hakim Sequerah juga menolak permohonan kedua Najib untuk mendapatkan rekod telefon bimbit bekas pegawai bank Goldman Sachs Tim Leissner, dengan mengatakan bahawa responden telah menjelaskan bahawa ia tidak memiliki dokumen tersebut.“Pembelaan tidak boleh mengarahkan pendakwaan bagaimana cara mengendalikan perbicaraan mereka. Sudah terbukti bahawa rekod telefon yang diminta tertuduh (Najib), bukan merupakan sebahagian daripada kes pendakwaan terhadapnya dan oleh itu pihak pendakwaan tidak wajib memberikan dokumen ini,” katanya.Sementara itu, mengenai perjanjian penyelesaian antara Goldman Sachs dan kerajaan Malaysia, hakim itu berkata maklumat yang diminta (oleh pemohon) dinyatakan secara umum dan tidak khusus.Pada 24 Mac, Najib memfailkan notis usul memohon perintah mahkmah bagi pihak pendakwaan mengemukakan beberapa pernyataan perbankan daripada syarikat-syarikat termasuk Aktis Capital Singapore Pte Ltd, Country Group Securities Public Company Ltd, ACME Time Ltd (BVI), Butamba Investments Ltd, dan Central Holdings Ltd, yang dipercayai ada kaitan dengan Jho Low dan keluarga Zeti dalam kes 1MDB yang dihadapinya.Ahli Parlimen Pekan itu memfailkan permohonan kedua pada 7 April, bagi mendapatkan dokumen perjanjian sulit antara kerajaan Malaysia dan Goldman Sachs pada 2020 dan transkrip atau laporan forensik terhadap telefon bekas rakan kongsi Goldman Sachs di Asia, Tim Leissner.Najib, 68, berhadapan dengan empat pertuduhan menggunakan kedudukannya bagi mendapatkan rasuah berjumlah RM2.3 bilion daripada dana 1MDB dan 21 pertuduhan pangubahan wang haram melibatkan jumlah yang sama.Perbicaraan kes itu akan bersambung pada 17 Ogos.


SPR nafi hanya individu lengkap vaksinasi dibenar mengundi PRN Melaka

Suruhanjaya Pilihan Raya (SPR) menafikan hanya pengundi yang lengkap divaksinasi dibenarkan untuk mengambil bahagian dalam pilihan raya negeri (PRN) yang bakal diadakan di Melaka.Dalam satu kenyataan, SPR juga berkata prosedur operasi standard (SOP) PRN masih belum dimuktamadkan.“SOP ini akan berpandukan kepada pandangan dan nasihat dari Majlis Keselamatan Negara (MKN), kementerian kesihatan Malaysia (KKM) dan Polis Diraja Malaysia (PDRM) dari semasa ke semasa.” katanya.Sebelum ini, sekurang-kurangnya dua portal berita melaporkan PRN hanya dibuka untuk pengundi yang telah lengkap divaksinasi.Ketika dihubungi, sumber SPR memaklumkan kepada MalaysiaNow bahawa laporan itu tidak benar.“Kami tidak dapat larang pengundi yang layak yang tidak divaksinasi untuk mengundi, kerana ia tidak selari dengan Perlembagaan berikutan kerajaan tidak mewajibkan vaksinasi,” katanya.


Jangkitan harian catat 202 kes, 2 lagi terkorban
Sejumlah 202 kes baru Covid-19 direkodkan semalam menjadikan jumlah keseluruhan sebanyak 5,036,342 kes.
Sebanyak 141 pesakit turut dilaporkan sembuh, menjadikan jumlah keseluruhan kes sembuh sebanyak 4,989,861.
Ketika ini, 9,539 kes aktif direkodkan di mana 9,135 atau 95.8% daripadanya menjalani kuarantin kendiri.
Tiada pesakit ditempatkan ke pusat kuarantin sementara 381 (4%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 23 kes dan 12 daripadanya memerlukan bantuan alat pernafasan.
Dua kematian dicatatkan menjadikan keseluruhan korban akibat wabak itu sebanyak 36,942 orang.


Kerajaan semakin kukuh dan stabil, kata Loke

Kerajaan semakin kukuh dan stabil, malah sebarang usaha untuk cuba menjatuhkan kerajaan itu hanya akan memperkuatkan lagi semangat dan iltizam parti-parti di bawahnya untuk bekerja lebih baik, kata Setiausaha Agung DAP Anthony Loke Siew Fook.
Mengulangi pendirian DAP untuk terus menyokong kepimpinan Anwar Ibrahim sebagai perdana menteri, Loke yang juga Menteri Pengangkutan berkata parti-parti dalam Pakatan Harapan (PH) selain DAP iaitu PKR, Amanah dan Upko, sentiasa bersatu padu dan akan terus memberikan sokongan yang tidak berbelah bahagi kepada Presiden PKR itu.
“Dengan keutuhan PH itu dengan 82 Ahli Parlimen, ditambah dengan komitmen yang dinyatakan Pengerusi Barisan Nasional (BN) Ahmad Zahid Hamidi dan juga komitmen yang begitu jelas daripada Gabungan Parti Sarawak (GPS) sendiri, ini sudah cukup membuktikan bahawa kerajaan pada hari ini cukup kukuh dan stabil.
“Jadi segala kenyataan ataupun permainan politik yang cuba digambarkan oleh pihak lawan kononnya bahawa akan ada pertukaran kerajaan dan sebagainya, hanyalah permainan politik. Jadi dari segi faktanya, ia sesuatu yang tidak ada asasnya,” kata beliau kepada pemberita selepas perasmian Konvensyen Tahunan Negeri DAP Johor 2022, di Muar, hari ini.
Selain itu, beliau berkata semangat semua pimpinan dalam Kerajaan Perpaduan, masing-masing dengan jelas memastikan kelancaran pentadbiran dalam negara sekali gus memperkukuh kedudukan kerajaan kerana tidak mahu lagi satu kancah perpecahan politik yang boleh membawa kepada ketidakstabilan dalam negara.
“Jadi dengan satu kerajaan yang kukuh dan kuat, kita tahu bahawa banyak agenda dapat kita laksanakan, terutamanya agenda pembangunan negara, kemajuan ekonomi dan hubungan antarabangsa dan sebagainya,” kata Loke.
Beliau berkata demikian ketika mengulas mengenai jaminan DAP untuk terus menyokong kerajaan pimpinan Anwar dan sama ada desas-desus mengenai usaha menjatuhkan Kerajaan Perpaduan oleh segelintir pihak akan melemahkan kerajaan itu.
Ahli Parlimen Seremban itu menambah usaha pihak lawan untuk menjatuhkan Kerajaan Perpaduan hanyalah sebahagian daripada strategi mereka untuk memberikan harapan palsu bagi menghadapi Pilihan Raya Negeri (PRN) di enam negeri akan datang.
“Kami mahu membuktikan pasukan yang telah dibentuk yang datang daripada parti berbeza yang sebelum ini bertelagah antara satu sama lain, mampu bekerjasama dengan baik,” katanya.


Pendakwaan gagal bukti kes prima facie berhubung kematian CEO Cradle Fund

Mahkamah Tinggi semalam diberitahu bahawa pendakwaan gagal mengemukakan hujah atau bukti yang mengaitkan kesemua tertuduh iaitu Samirah Muzaffar dan dua remaja dengan pembunuhan Ketua Pegawai Eksekutif Cradle Fund Nazrin Hassan.Peguam Rahmat Hazlan berkata semua hujah dan bukti yang dikemukakan oleh pendakwaan telah berjaya dikucar-kacirkan oleh pembelaan.“Kami telah mendedahkan bahawa saksi pendakwaan tidak boleh dipercayai, keterangan mereka tidak konsisten dan berat sebelah. Selepas 57 saksi dipanggil dan lebih tiga tahun perbicaraan, pembelaan berhujah bahawa satu kes prima facie tidak dapat dibuktikan terhadap kesemua tertuduh baik secara individu mahupun secara bersama,” katanya di akhir kes pendakwaan di hadapan hakim Ab Karim Ab Rahman.Balu Nazrin, Samirah, 47, dan dua remaja, kini berumur 19 dan 16 tahun, serta seorang warga Indonesia yang masih bebas, Eka Wahyu Lestari, didakwa membunuh lelaki itu di rumah mangsa di Mutiara Damansara di antara 11.30 malam 13 Jun 2018 dan 4 pagi keesokkan harinya.Rahmat berhujah pembelaan juga berjaya menunjukkan bukti yang tidak dapat dipertikai bahawa kesemua tertuduh dan si mati mempunyai hubungan baik dan ini boleh dilihat daripada acara “buka puasa” keluarga itu pada 13 Jun 2018.“Samirah dan si mati turut membeli-belah untuk Hari Raya pada 11 dan 13 Jun 2018 seperti pasangan suami isteri lain,” katanya.Beliau berkata ketika tragedi itu berlaku pada 14 Jun 2018, pihak berkuasa telah membersihkan insiden itu daripada sebarang perbuatan jenayah, begitu juga dengan unit K-9 dan rumah serta bilik tersebut itu dikembalikan kepada Samirah pada hari sama.Seorang ahli patologi kanan Dr Siew Sheue Feng, yang juga saksi pendakwaan ke-46 dan sepasukan doktor yang diketuainya mendapati kecederaan yang dialami mangsa adalah disebabkan oleh letupan manakala seorang pegawai Jabatan Bomba dan Penyelamat (JBPM) mengesahkan bahawa sememangnya terdapat letupan telefon bimbit. Tanpa sebarang syak wasangka, polis telah mengklasifikasikan tragedi itu sebagai ‘Kematian Mengejut.’“Bagaimanapun, Pegawai Sains JPBM Aznor Sheda Shamsuddin (SP14) membuat keputusan sendirian dalam laporan makmalnya yang tidak bertauliah menggunakan kaedah pilihannya yang tersasar tanpa mematuhi mana-mana prosedur operasi standard dengan penemuan petrol dalam tiga sampel yang didakwa diambil dari bilik itu,” katanya.Rahmat berkata penemuan petrol oleh SP14 tanpa semakan balas oleh mana-mana ahli kimia lain dari Jabatan Kimia merupakan titik tolak kes itu diklasifikasikan semula sebagai kes bunuh namun ia dibuat secara salah dan cuai.“Jika ada petrol, sudah tentu dua anjing unit K-9 unit telah menghidunya, Jabatan Kimia juga akan menemuinya dalam beberapa sampel yang telah dihantar dan lima doktor di Hospital Kuala Lumpur akan mencium baunya semasa melakukan bedah siasat pada hari sama.“SP46 berulang kali memberi keterangan bahawa hanya insiden letupan boleh menjelaskan semua kecederaan yang dialami. Ahli patologi kedua Dr Prashant Naresh Samberkar (SP50) hanya boleh memberikan penjelasan mengenai beberapa kecederaan di mayat yang sudah reput dan keterangan beliau sarat dengan dapatan tidak logik serta berat sebelah,” katanya.Beliau berkata secara keseluruhan, teori pendakwaan adalah tidak masuk akal.“Mereka kata tertuduh ingin menghapuskan bukti namun mayat mangsa tidak ditemui di atas tilam yang terbakar. Tidak masuk akal untuk membiarkan mayat di atas lantai jika anda ingin memusnahkan bukti, sepatutnya bakar mayat itu di atas tilam.“Pendakwaan juga berkata terdapat banyak darah di atas tilam, itu sebab tilam dibakar. Bagaimanapun tiada bukti lansgung bahawa terdapat darah di atas tilam,” katanya.Pendakwaan akan mengemukakan hujahnya hari ini.


Umno teruskan kerjasama dengan Bersatu dan PAS di Perak

Majlis Tertinggi Umno hari ini memutuskan meneruskan kerjasama dengan Bersatu dan PAS dalam kerajaan Perikatan Nasional (PN) di Perak.Keputusan Majlis Tertinggi Umno itu menamatkan spekulasi mereka akan bekerjasama dengan Pakatan Harapan (PH) untuk membentuk kerajaan di Perak selepas berjaya menyingkirkan Timbalan Presiden Bersatu Ahmad Faizal Azumu sebagai menteri besar.Faizal digulingkan minggu lepas selepas gagal dalam usul undi percaya dibawa ahli Dewan Undangan Negeri Umno di Dewan Undangan Negeri (DUN) Perak.Tindakan itu menyebabkan kemarahan PAS dan Bersatu terhadap Umno.Keputusan ini dikeluarkan menjelang pertemuan Presiden Umno Ahmad Zahid Hamidi dengan Sultan Nazrin Shah esok untuk mengemukakan nama calon menteri besar Perak yang baru.Semalam Zahid mengatakan Umno mungkin bekerjasama dengan Pakatan Harapan (PH) yang dianggotai DAP, Amanah dan PKR untuk membentuk kerajaan baru di Perak.Kenyataan itu disambut baik Pengerusi DAP Perak Nga Kor Ming.Setiausaha Agung Umno Ahmad Maslan dalam kenyataan malam ini turut memaklumkan, ahli majlis tertinggi bersetuju untuk mengadakan Perhimpunan Agung Umno pada 30 Januari depan.


Putrajaya tak setuju penyahwartaan hutan simpan Kuala Langat

Menteri Tenaga dan Sumber Asli Takiyuddin Hassan hari ini berkata kementerian tidak bersetuju terhadap tindakan kerajaan Selangor yang menyahwartakan sebahagian Hutan Simpan Kuala Langat Utara.Dalam sebuah kenyataan, Takiyuddin berkata Malaysia komited untuk memastikan sekurang-kurangnya 50% daripada keluasan tanah negara dilitupi kawasan berhutan selaras dengan komitmen yang dinyatakan di peringkat antarabangsa“Kementerian tenaga dan sumber asli (Ketsa) dan jabatan/agensi di bawah kementerian telah menyatakan pendirian tidak bersetuju terhadap tindakan pewartaan keluar Hutan Simpan Kuala Langat Utara ini khususnya di peringkat awal cadangan oleh Kerajaan Negeri Selangor.“Pihak kementerian dan jabatan/agensi berkaitan juga telah mengemukakan bantahan rasmi kepada kerajaan Selangor berhubung pewartaan keluar Hutan Simpan Kuala Langat Utara pada tahun 2020,” katanya.Takiyuddin berkata kementeriannya memandang berat isu penyahwartaan berkenaan yang melibatkan kehilangan sebahagian daripada keluasan asal iaitu seluas 957.63 hektar.Katanya, sehingga tahun 2019, data Jabatan Perhutanan Semenanjung Malaysia (JPSM) menunjukkan jumlah kawasan berhutan Selangor adalah pada 31.74%.Selain itu kementeriannya juga mengambil maklum penggantian seluas 579.64 hektar melibatkan 4 kawasan hutan berasingan meliputi Hutan Simpan Sungai Panjang, Buloh Telor Barat, Buloh Telor Timur dan Broga sebagai Hutan Simpanan Kekal.Selain itu Takiyuddin turut mengingatkan kerajaan Selangor memastikan kawasan hutan yang telah dinyah warta tersebut dibangunkan dengan bertanggungjawab dan mengambil kira amalan pembangunan lestari termasuk memastikan kecukupan zon penampan dan mematuhi semua syarat Laporan Kajian Penilaian Kesan Kepada Alam Sekeliling (EIA).“Ini bagi memastikan pembangunan yang bakal dilaksanakan tidak mengganggu gugat kawasan hutan dan ekosistem yang terletak bersebelahan, mahupun kehidupan masyarakat setempat khususnya masyarakat Orang Asli,” jelasnya.30 Ogos lalu, Exco Selangor, Hee Loy Sian mendedahkan penyahwartaan Hutan Simpan Kuala Langat Utara yang dibuat pada Mei ketika sesi soal jawab sidang Dewan Undangan Negeri (DUN) Selangor.Penyahwartaan membabitkan 536.70 hektar kawasan di bawah Seksyen 12, Enakmen (Pemakaian) Akta Perhutanan Negeri Selangor 1985 dibuat setelah keputusan dicapai pada Majlis Mesyuarat Kerajaan Negeri pada 5 Mei lalu.


PM secara rasmi maklumkan speaker Dewan untuk sidang 26 Julai

Perdana Menteri Muhyiddin Yassin secara rasmi menghantar notis kepada Speaker Dewan Rakyat Azhar Harun untuk mengadakan sidang khas pada 26 Julai, memberikan laluan kepada perbahasan dalam kalangan ahli-ahli Parlimen yang pertama semenjak Disember tahun lepas.Perkara ini disahkan kepada MalaysiaNow oleh Azhar hari ini, lebih seminggu selepas kerajaan mengatakan akan menasihatkan Yang di-Pertuan Agong untuk mengadakan sidang lima hari untuk Dewan Rakyat dan tiga hari untuk Dewan Negara.Azhar berkata selepas menerima notis itu, beliau mengarahkan setiausaha Dewan Rakyat untuk memaklumkan kepada ahli-ahli Parlimen untuk hadir.Awal hari ini beliau memberitahu MalaysiaNow semua prosiding akan dilaksanakan dengan SOP kesihatan “sangat ketat” selepas beberapa kes Covid-19 dikesan di Parlimen.Parlimen dan Dewan Undangan Negeri digantung sejak darurat kesihatan dilaksanakan pada Januari, memberikan kerajaan kuasa luas untuk melaksanakan langkah-langkah untuk mengekang pandemik Covid-19.Di bawah Pelan Pemulihan Negara diumumkan Putrajaya, jalan keluar krisis Covid-19 untuk secara berperingkat membenarkan aktiviti harian, Parlimen dijangkakan dibuka sekitar September apabila jumlah rakyat yang menerima vaksin semakin meningkat, bergantung kepada jumlah kes harian.Bagaimanapun, dalam beberapa kenyataan daripada istana, Yang di-Pertuan Agong menggesa Parlimen dibuka “secepat mungkin”, selepas mengadakan pertemuan dengan beberapa pemimpin parti politik kerajaan dan pembangkang.


Hujan lebat berterusan dijangka landa Sarawak

Hujan lebat berterusan dijangka berlaku di beberapa kawasan di Sarawak bermula hari ini sehingga esok, demikian menurut amaran cuaca yang dikeluarkan Jabatan Meteorologi Malaysia (MetMalaysia).
Berdasarkan amaran yang dikeluarkan pada 9 pagi ini, hujan sangat lebat tahap bahaya diramal melanda Kuching, Serian, Samarahan, Sri Aman dan Betong manakala hujan lebat peringkat buruk berterusan dijangka berlaku di Sarikei serta Mukah membabitkan Tanjung manis dan Daro.
Sementara itu, hujan berterusan peringkat waspada diramal melanda Sibu, Mukah (Matu, Dalat dan Mukah), Bintulu, Miri (Subis, Beluru, Miri dan Marudi) serta Limbang.
Amaran peringkat waspada juga dijangka berlaku di bahagian Pedalaman Sabah iaitu di Sipitang, Kuala Penyu dan Beaufort; Pantai Barat; Sandakan (Telupid, Kinabatangan, Beluran dan Sandakan) serta Kudat. Labuan turut diramal mengalami cuaca sama.
Sementara itu, Agensi Pengurusan Bencana Negara (Nadma) menerusi kenyataan di Facebook rasminya meminta Jawatankuasa Pengurusan Bencana peringkat negeri/daerah diaktifkan berikutan amaran tersebut.
Pada masa sama, jawatankuasa berkenaan diminta meningkatkan tahap kesiapsiagaan bagi menghadapi bencana yang mungkin berlaku terutama di kawasan berisiko tinggi.
“Pastikan setiap pusat pemindahan sementara (PPS) dilengkapi keperluan asas dan Pos Kawalan Tempat Kejadian (PKTK) mempunyai segala aset pengoperasian mencukupi serta berada di dalam keadaan baik dan bersedia untuk digunakan,” menurut kenyataan itu.
Nadma melalui Pusat Kawalan Bencana Negara (NDCC) sentiasa memantau situasi parameter maklumat teknikal dengan kerjasama pelbagai agensi teknikal.


Pengasas PKR tak setuju Anwar kerjasama dengan Najib, Umno

Selepas episod memalukan Istana “menyekolahkannya”, Anwar Ibrahim kini berdepan tekanan dalam PKR, apabila pengasas parti itu, seorang ahli politik veteran dihormati menentang kerjasama dengan pemimpin Umno terpalit rasuah.Syed Husin Ali, bekas timbalan presiden PKR dan pengasas bersama parti itu berkata sekiranya kerjasama itu diteruskan, ia akan menimbulkan ketidakpuasan hati majoriti ahli.“Saya dan mungkin ramai dari pimpinan parti tidak akan menerima kerjasama dengan ahli-ahli Umno yang terlibat dengan rasuah, terutama mereka yang sudah dihukum,” kata Syed Husin yang juga bekas ahli Dewan Negara selama dua penggal.Kenyataan Syed Husin dikeluarkan ketika timbul cakap-cakap “sokongan kukuh dan meyakinkan” Anwar itu melibatkan bekas perdana menteri, Najib Razak yang menjadi modal kempen Pakatan Harapan (PH) pada 2018.Pada ketika itu, skandal 1Malaysia Development Berhad (1MDB) Najib menjadi perhatian dunia dan PH yang dipimpin Dr Mahathir Mohamad mengeksploitasinya sehingga berjaya sehingga menumbangkan Barisan Nasional (BN), yang buat pertama kalinya kalau pilihan raya umum.PKR ditubuhkan pada 3 Ogos 2003 selepas Parti Keadilan Nasional pimpinan Dr Wan Azizah Wan Ismail dan Parti Rakyat Malaysia pimpin Syed Husin bergabung.Menurut Syed Husin, mustahil untuk PKR bekerjasama dengan pemimpin Umno terpalit rasuah, apa lagi yang sudah disabitkan bersalah.“Saya percaya Anwar sendiri sudah tentu tidak akan menerima kerjasama dengan mereka yang sudah dihukum dan yang terkenal sebagai melakukan korupsi,” katanya yang juga bekas pensyarah Universiti Malaya.Akhir Julai lalu, mahkamah mendapati Najib bersalah atas semua pertuduhan terhadapnya melibatkan RM42 juta dari syarikat berkait 1MDB, SRC International Sdn Bhd, yang masuk dalam akaun peribadinya.Disebabkan itu, Najib dijatuhkan hukuman penjara 12 tahun dan denda RM210 juta di atas tujuh tuduhan penyalahgunaan kuasa, pecah amanah dan pengubahan wang haram. Najib bagaimanapun sudah mengemukakan rayuan terhadap sabitannya.Sebelum ini, sumber PKR memberitahu MalaysiaNow, Najib yang juga perdana menteri dari 2009 hingga 2018 adalah individu di belakang “sokongan kukuh dan menyakinkan” Anwar.Sumber berkata, Presiden Umno Ahmad Zahid Hamidi yang kini berdepan dengan 47 pertuduhan membabitkan rasuah, pecah amanah dan pengubahan wang haram hanyalah “budak suruhan” kepada Anwar dan Najib.Menurut Syed Husin, mustahil untuk PKR bekerjasama dengan pemimpin Umno terpalit rasuah, apa lagi yang sudah disabitkan bersalah.Zahid dan beberapa ahli Parlimen Umno lain yang berdepan pertuduhan rasuah seperti Tengku Adnan Tengku Mansor, Abdul Azeez  Rahim, Ahmad Maslan dan Bung Moktar Radin dikatakan ketakutan selepas Najib dijatuhkan hukuman.MalaysiaNow difahamkan “geng mahkamah” inilah yang bersungguh-sungguh mahu bekerjasama dengan Anwar untuk menumbangkan kerajaan Perikatan Nasional (PN) pimpinan Muhyiddin Yassin.Pada Selasa, Anwar mengadap Yang di Pertuan Agong Sultan Abdullah Sultan Ahmad Shah selama kurang 30 minit, mendakwa sudah menyerahkan “dokumen sahih” bagi membuktikan sokongannya, tiga minggu selepas mengumumkan kerajaan Muhyiddin sudah tumbang.Bagaimanapun kenyataan Datuk Pengelola Bijaya Diraja Istana Negara, Ahmad Fadil Shamsuddin memaklumkan Anwar hanya menyatakan jumlah ahli Parlimen yang didakwa menyokongnya tanpa sebarang senarai ahli Parlimen untuk mengukuhkan dakwaannya.


Dr M kembali ke IJN

Bekas perdana menteri Dr Mahathir Mohamad dimasukkan sekali lagi ke Institut Jantung Negara (IJN) tiga minggu selepas dibenarkan pulang bagi pemeriksaan penuh perubatan.Dalam sebuah kenyataan, IJN berkata Mahathir dimasukkan ke hospital bagi menjalani prosedur perubatan elektif.“Berikutan SOP yang dilaksanakan ketika ini, pelawat tidak dibenarkan menziarahi beliau,” kata kenyataan itu.Kali terakhir Mahathir dimasukkan ke IJN adalah pada 16 Disember lalu.Beliau berada di IJN selama seminggu bagi menjalani beberapa pemeriksaan perubatan sebelum dibenarkan pulang pada 23 Disember.Sebelum ini beliau pernah dimasukkan ke IJN pada 2016 dan 2013 bagi rawatan jangkitan paru-paru.


Zeti tahu Najib akan terima AS$100 juta dari Arab Saudi, kata bekas pegawai bank

Mahkamah Tinggi diberitahu bahawa bekas gabenor Bank Negara Malaysia (BNM) Zeti Akhtar Aziz, mengetahui bahawa Najib Razak akan menerima sumbangan AS$100 juta daripada Arab Saudi ke dalam akaun peribadinya pada 2011.
Bekas pengarah bukan eksekutif AmBank Cheah Tek Kuang, 75, berkata beliau yang memaklumkan perkara itu kepada Zeti dalam satu perjumpaan, sejurus selepas Najib membuka akaun di bank berkenaan.
“Saya yang membuat janji temu untuk berjumpa dengan Zeti. Tujuan perjumpaan itu adalah untuk memaklumkan bahawa terdapat pembukaan akaun Najib dan penerimaan AS$100 juta dari Arab Saudi. Dalam pertemuan tersebut, hanya kami berdua sahaja yang berbincang memandangkan perkara ini adalah rahsia dan melibatkan kepentingan perdana menteri.
“Adalah menjadi perkara penting untuk saya memaklumkan hal ini kepada Tan Sri Zeti, kerana ia melibatkan terma ‘political exposed person’, bermaksud ia melibatkan kepentingan negara. Tan Sri Zeti mengambil maklum perkara itu, dan meminta agar ia perlu dilakukan mengikut peraturan bank dan BNM sedia ada,” katanya.
Saksi pendakwaan ke-39 itu berkata demikian ketika membacakan pernyataan saksinya, semasa pemeriksaan utama oleh timbalan pendakwa raya Ahmad Akram Gharib, pada perbicaraan kes rasuah dan pengubahan wang haram dihadapi Najib membabitkan dana RM2.3 bilion milik 1Malaysia Development Berhad (1MDB).
Menceritakan mengenai pertemuan dengan Najib berhubung pembukaan akaun dan kemasukan AS$100 juta yang diadakan di kediaman tertuduh di Bukit Tunku, saksi itu berkata Najib sendiri memberitahu kepadanya mengenai kemasukan wang daripada Arab Saudi.
“Saya berjumpa Datuk Seri Najib di ruang tamu dan memperkenalkan diri saya kepada beliau. Semasa itu, hanya kami berdua sahaja yang berbincang dalam pertemuan tersebut. Saya maklumkan bahawa saya membawa buku cek berserta surat akuan penerimaan, buku simpanan dan borang permohonan kad kredit. Beliau (Najib) telah mengambil dokumen tersebut dan menandatangani ruangan yang beliau perlu isi.
“Seterusnya beliau memaklumkan kepada saya bahawa akan ada kemasukan wang daripada Arab Saudi. Wang yang besar dalam mata wang AS iaitu berjumlah AS$100 juta. Saya tidak bertanya tujuan apa wang tersebut akan diterima oleh beliau, namun beliau sendiri menyatakan bahawa wang itu adalah sumbangan daripada kerajaan Arab Saudi untuk “Islamic activity” kepada beliau sendiri.
“Ini didengar sendiri oleh saya dan dimaklumkan secara lisan oleh Najib. Selang lima minit kemudian, saya terus pulang kerana beliau (Najib) agak sibuk dan kami tidak berbual apa-apa selain dari menyatakan perkara berhubung akaun dan transaksi yang akan berlaku,” katanya.
Saksi itu menambah, selepas berjumpa dengan Zeti, beliau menyerahkan kesemua urusan pengoperasian kepada pengurus perhubungan Ambank, Joanna Yu dan bahagian operasi diketuai oleh Ross Foden.
Katanya, Ross Foden dan pasukannya telah bercadang untuk mengawal selia akaun Najib dengan menyediakan kod nama khas.
Cheah berkata mereka mencadangkan agar diberi satu kod nama bagi akaun itu, memandangkan akaun tersebut adalah sensitif dan mengelak terjadi kebocoran maklumat, seperti mana Public Bank bagi kes National Feedlot Corporation Sdn Bhd (NFC).
“Saya bersetuju dengan kod nama iaitu 'AmPrivate Banking-MR' bagi akaun Najib bagi mengelak maklumat peribadi disalahgunakan. Saya diberi sepucuk surat untuk dihantar kepada Tan Sri Zeti dengan memasukkan kod nama AmPrivate Banking-MR”, dalam isi surat tersebut.
“Saya tidak tahu sama ada beliau (Najib) telah dimaklumkan berhubung kod nama tersebut ataupun tidak, namun ia melibatkan dasar dalaman dan pengoperasian bank, maka memang di bawah tanggungjawab operasi untuk memilih kod nama tersebut,” katanya.
Menurut Cheah, setelah menerima surat tersebut dari pihak operasi, beliau telah menandatangani surat itu dan dihantar kepada Zeti pada 9 Feb 2011.
“Tujuan surat ini dihantar adalah untuk memaklumkan berhubung kod nama tersebut iaitu “AmPrivate Banking- MR” dan bagi memudahkan pihak BNM memantau dan menyelia Sistem Ringgit Operations Monitoring System (ROMS).
“Saya tidak mahir sangat berhubung ROMS, tetapi setahu saya ia sistem yang diselia BNM,” katanya sambil menambah kontraknya di AmBank tamat pada 1 April 2012.
Najib, 69, berdepan empat pertuduhan iaitu menggunakan kedudukan beliau untuk memperoleh suapan berjumlah RM2.3 bilion dana 1MDB dan 21 pertuduhan pengubahan wang haram membabitkan jumlah yang sama.
Perbicaraan di hadapan hakim Collin Lawrence Sequerah bersambung hari ini.


Wanita temui erti baru kehidupan dengan lukisan selepas pandemik

NorNorhayati Ahmad mengimbas kembali perjalanan hidupnya yang tidak pernah cuba melukis meskipun usianya sudah menjangkau lebih 50 tahun.
Bukan sahaja melukis, menyentuh berus lukisan juga tidak pernah.
Tidak sehingga beliau menemui dirinya mempunyai banyak masa terluang kerana pandemik Covid-19 yang menakutkan.
Di penghujung tempoh pandemik, Norhayati mula menonton video-video tutorial melukis yang dimuat naik dalam internet.
Teruja dengan lukisan-lukisan yang indah hasil kerja pelukis amatur dalam talian, tercetus satu ilham untuknya mula melukis di rumah.
Tanpa berlengah, dia mempelawa anak perempuannya untuk sertai sama.
Mereka bermula dengan melukis lukisan-lukisan yang mudah dan bersaiz kecil pada Februari lalu.
Kini, dalam tempoh kurang setahun Norhayati sudah mampu menjual hasil-hasil kerjanya dengan harga sehingga mencecah lima angka.
Bahkan, pembelian hasil kerja seninya itu turut disumbangkan kepada pertubuhan-pertubuhan yang diwakilinya bagi tujuan kerja amal dan kebajikan.
Norhayati berkata melalui kerja melukis itu mampu mengubati hatinya yang sedikit sebanyak terkesan dengan kebimbangan akibat virus tersebut.
Ditambah pula minatnya terhadap lukisan-lukisan berkisarkan peradaban di era abad 90 menjadikan jiwanya lebih dekat dengan setiap hasil kerjanya.
“Melukis ini mungkin bakat semula jadi kerana saya pun tak berapa pasti. Ianya datang sendiri secara spontan, saya sendiri tak sedar bahawa saya ini minat melukis.
“Lukisan pertama saya diberi nama ‘Little Cabin’ dan setiap lukisan ada kisah tersendiri di sebaliknya,” katanya kepada MalaysiaNow.
Menurut Norhayati, dia mengambil masa selama dua hingga tiga jam untuk menyiapkan hasil lukisan bersaiz kecil dan sederhana.
Manakala tempoh menjangkau sehingga lebih seminggu bagi bersaiz besar dan bergantung kepada teknik lukisan yang diperlukan.
“Tidak semua lukisan itu mudah. Tidak dinafikan memang ada yang rumit sebab melibatkan kombinasi warna yang menyebabkan ianya makan lebih banyak masa.
“Bila susah, saya akan letak harga yang lebih tinggi.”
Kini, Norhayati aktif menjalin kerjasama dengan pertubuhan dan organisasi kebajikan sekitar Lembah Klang untuk meraih kutipan dana amal melalui proses jual beli hasil-hasil lukisannya.
Menyifatkan ianya sebagai satu pengalaman yang baru dan memberi makna, dia seringkali berasa terharu setiap kali ingin melepaskan hasil-hasil lukisannya kepada pembeli.
“Bila dah siap sesebuah lukisan itu, saya rasa sayang sebab ada ‘connection’ dengannya. Jadi mana-mana lukisan yang terjual tu memang saya rasa sebak nak lepaskan.
“Kita yang hasilkan dia, ianya idea yang Tuhan kurniakan tapi kita zahirkan. Sebab itu saya rasa memang dekat dengan lukisan-lukisan saya.”
MalaysiaNow difahamkan, harga kerja-kerja lukisan yang dihasilkan oleh Norhayati bermula serendah RM250 dan mencecah ke RM24,000.
Bagaimanapun karya yang bernilai lima angka itu masih belum dibeli.
Bercerita lebih lanjut, Norhayati berkata dia tidak pernah menyangka perjalanan hidupnya melibatkan melukis karya-karya sendiri kerana minatnya terhadap melukis sebelum ini tidak pernah dizahirkan sehinggalah di hujung tempoh pandemik.
Dari situ, beliau belajar satu perkara supaya menjadi yakin dan percaya terhadap langkah pertama.
Baginya, tidak mengapa untuk membuat kesilapan kerana dari situ ianya membentuk peribadi dan pengalaman. Lambat laun, katanya, usaha dan kesilapan itu akan membuahkan hasil yang indah.
“Saya dan anak pun banyak buat kesilapan di peringkat-peringkat awal, banyak juga teknik-teknik yang tidak betul.
“Kemudian, kita belajar pelan-pelan dan ikut rentak sendiri.”


Kes harian lepasi 4,000, 7 lagi terkorban

4,071 kes baru Covid-19 direkodkan semalam menjadikan jumlah keseluruhan sebanyak 4,749,000 kes.
Sebanyak 3,289 pesakit turut dilaporkan sembuh, menjadikan jumlah keseluruhan kes sembuh sebanyak 4,670,400.
Ketika ini, 42,476 kes aktif direkodkan, dengan 40,826 atau 96.1% daripadanya sedang menjalani kuarantin kendiri.
Dalam pada itu, 27 (0.1%) kes kini berada di pusat kuarantin sementara 1,542 (3.6%) dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 81 kes dan 45 daripadanya memerlukan bantuan alat pernafasan.
Kadar penggunaan kemudahan ICU di seluruh negara kini sebanyak 62.5% dengan kes Covid-19 merangkumi 21.7%.
Tujuh lagi kematian dilaporkan termasuk satu kes kematian sebelum tiba di hospital menjadikan kes keseluruhan sebanyak 36,124 orang.


Mahkamah tolak permohonan peguam untuk cabar kesahan pengampunan Anwar

Seorang peguam gagal mendapatkan kebenaran daripada Mahkamah Persekutuan hari ini untuk mencabar kesahan pengampunan diraja yang diperoleh Anwar Ibrahim pada 2018.
Ketua Hakim Negara Tengku Maimun Tuan Mat yang mengetuai panel tiga hakim dalam keputusan sebulat suara, menolak permohonan Mohd Khairul Azam untuk mendapatkan kebenaran merayu selepas mendapati perkara itu kini bersifat akademik.
“Mahkamah sebelum ini telah membuat dapatan fakta bahawa Lembaga Pengampunan telah ditubuhkan mengikut Perlembagaan. Kami bersetuju bahawa soalan yang dicadangkan oleh pemohon (Mohd Khairul) tidak memenuhi keperluan ambang di bawah Seksyen 96(a) dan (b) Akta Mahkamah Kehakiman 1964.
“Isu ketidakwajaran telah diselesaikan dan tiada sebab untuk meninggalkan duluan undang-undang sedia ada,” kata ketua hakim negara ketika menyampaikan keputusan hari ini melalui prosiding dalam talian.
Panel itu turut dianggotai hakim Mahkamah Persekutuan Nallini Pathmanathan dan Vernon Ong Lam Kiat.


Pelupusan bersyarat pinjaman kurangkan 80% beban peneroka, kata PM

Kerajaan secara dasar bersetuju melupuskan sebahagian pinjaman peneroka Lembaga Kemajuan Tanah Persekutuan (Felda) berjumlah RM8.3 bilion sebagai inisiatif penjanaan semula organisasi berusia 65 tahun itu, kata Muhyiddin Yassin.Perdana menteri berkata pelupusan pinjaman yang akan dilaksanakan melalui inisiatif pelarasan pinjaman secara bersyarat itu akan mengurangkan bebanan pinjaman setiap peneroka secara purata sebanyak 80%.“Purata bayaran balik pinjaman dijangka berkurangan daripada sekitar RM800 ke RM1,000 kepada hanya RM250 ke RM300 sebulan bagi peneroka sawit dan serendah RM150 bagi peneroka getah iaitu satu kadar yang sangat munasabah dan mampu dibayar mereka,” katanya.Beliau berkata demikian dalam rakaman ucapan yang disiarkan melalui stesen televisyen dan media sosial sempena sambutan Hari Peneroka hari ini.Muhyiddin berkata penjanaan semula Felda itu antara strategi serampang tiga mata iaitu Restart, Revitalise dan Reform bagi mengembalikan Felda menjadi syarikat perladangan terulung dunia seterusnya tersenarai sebagai antara syarikat global paling berjaya seperti di dalam Fortune Global 500.Menjelaskan lanjut, Muhyiddin berkata pelupusan bersyarat itu antaranya merangkumi pelarasan sebahagian baki pinjaman tanam semula sehingga 31 Dis 2019 berjumlah RM8 bilion yang akan memberi manfaat kepada 92,441 peneroka atau 82% dari keseluruhan 112,638 warga peneroka.Selain itu, pelarasan sebahagian baki tunggakan pinjaman baja sehingga tempoh sama berjumlah RM168 juta melibatkan 52,180 peneroka dan pelarasan sepenuhnya baki pinjaman pembangunan asal juga sehingga tempoh sama berjumlah RM56 juta melibatkan 6,711 peneroka.Ia juga melibatkan pelarasan sepenuhnya baki pinjaman saham FGV Holdings Bhd sehingga 7 Julai bernilai RM78 juta, melibatkan 38,043 peneroka.Menurut Muhyiddin, inisiatif ini diambil memandangkan isu pinjaman ini yang membelenggu pewaris peneroka sekian lama dikenal pasti sebagai antara isu yang mampu merencatkan usaha Felda untuk kembali bangun setanding syarikat perladangan terkemuka dunia.“Isu hutang ini harus diperbetulkan dahulu untuk memudahcarakan proses penjanaan semula atau ‘restart’ Felda,” katanya.Justeru, Muhyiddin berharap usaha diambil kerajaan ini dapat menjadi titik tolak atau “reset button” untuk warga peneroka lebih bersemangat dan fokus dalam melipatgandakan hasil serta pendapatan, sekali gus mengupayakan pengurusan kewangan dengan lebih berhemat.“Saya amat berharap dengan perjanjian baharu yang akan ditandatangani peneroka dengan Felda di bawah inisiatif pelarasan bersyarat ini, warga peneroka akan lebih komited dalam memenuhi segala terma dipersetujui kelak agar dapat sama-sama memikul tanggungjawab meningkatkan produktiviti seterusnya menjamin kelestarian Felda,” katanya.Sementara itu, Muhyiddin berkata kerajaan akan sentiasa komited dalam mendokong usaha membangunkan komuniti peneroka Felda, namun telah tiba masanya untuk generasi baharu tampil menggalas cabaran dan tanggungjawab mengemudi perubahan komuniti itu.“Setelah 65 tahun penubuhannya, saya percaya warga Felda kini sudah cukup matang. Setelah menerima pelbagai bantuan dan sokongan, kini anda semua tentunya sudah bersedia untuk menabur budi dengan menyumbang pula kepada masyarakat seluruhnya,” katanya.Perdana menteri berkata segala inisiatif yang disusun kerajaan harus disambut dan dimanfaatkan sebaik-baiknya oleh warga Felda agar usaha menaik taraf sosio-ekonomi peneroka dapat terus diperkasakan bagi menjamin masa depan generasi baharu komuniti itu.Selain itu, Muhyiddin berkata inisiatif “Sedekah” yang digerakkan oleh warga peneroka di seluruh negara setakat ini berjumlah RM10 juta dan berharap inisiatif prihatin sedemikian dapat terus dilaksanakan selari dengan tema Hari Peneroka pada tahun ini “Anjakan Minda Peneroka”.“Saya percaya kita sedang sama-sama menyaksikan permulaan baru Felda. Terima kasih kepada generasi terdahulu yang telah membantu meletakkan batu asas yang kukuh dalam usaha membangunkan Felda,” katanya.


Amanah putuskan tolak kerjasama dengan ‘kleptokrat’ Najib

Parti terkecil dalam Pakatan Harapan (PH), Amanah memutuskan untuk menolak sebarang kerjasama dengan pemimpin-pemimpin Umno terkait rasuah, satu keputusan yang dilihat akan menggagalkan rancangan Ketua Pembangkang Anwar Ibrahim untuk menjadi perdana menteri.Keputusan dicapai parti yang mempunyai 11 ahli Parlimen itu dalam satu program permukiman di Kuala Lumpur hujung minggu lalu yang dihadiri pemimpin-pemimpin tertinggi Amanah.“Kita menolak untuk bekerjasama dengan ‘kleptokrat’ dan ‘penyamun’,” kata seorang pemimpin yang menghadiri program permukiman itu kepada MalaysiaNow.“Walaupun kita masih menyokong usaha Anwar untuk menggembalikan mandat rakyat pada PRU14 yang mengundi PH, kita tidak boleh bekerjasama dengan pemimpin Umno yang disabitkan bersalah kerana rasuah, atau sedang berdepan dengan tuduhan rasuah,” katanya merujuk kepada bekas perdana menteri Najib Razak yang sudah didapati bersalah atas pertuduhan rasuah oleh mahkamah dan pemimpin-pemimpin Umno yang sedang dibicarakan kerana rasuah.MalaysiaNow mendedahkan pada Oktober, Najib bersama Presiden Umno Ahmad Zahid Hamidi menulis surat kepada Yang di Pertuan Agong menyokong Anwar menjadi perdana menteri sekaligus menggulingkan kerajaan Perikatan Nasional (PN) pimpinan Muhyiddin Yassin.Sehingga kini, Anwar, Najib dan Zahid tidak pernah menafikan berhubung pendedahan ini.“Kita menolak untuk bekerjasama dengan ‘kleptokrat’ dan ‘penyamun’,” kata seorang pemimpin yang menghadiri program permukiman itu kepada MalaysiaNow.Walaupun Anwar tidak pernah mengumumkan secara rasmi bekerjasama dengan Najib, PKR secara terbuka memperlihatkan sokongan apabila menggunakan perkataan kesat terhadap seorang ahli Parlimennya yang memprotes dengan meninggalkan Dewan Rakyat ketika bekas perdana menteri disabitkan bersalah kerana rasuah itu memberikan ucapan.Seorang lagi pemimpin yang menghadiri program permukiman itu berkata, walaupun terdapat pemimpin Amanah yang mencadangkan kerjasama dengan Najib dan pemimpin Umno lain yang didakwa kerana rasuah hanya sementara bagi memastikan Anwar menjadi perdana menteri, majoriti yang hadir menolaknya.“Kita tumbangkan Barisan Nasional pada PRU14 kerana skandal kleptokrat 1MDB Najib. Macam mana kita nak kerjasama dengan dia?“Kalau PKR nak kerjasama dengan Najib, itu hak mereka, tetapi Amanah begitu juga dengan DAP, jelas menolak ‘kleptokrat’ dan ‘penyamun’,” kata pemimpin Amanah itu dengan syarat tidak dinamakan.Bulan lalu, Setiausaha Agung DAP menyelar tindakan pihak-pihak tertentu yang mengatakan partinya akan bekerjasama dengan pemimpin Umno terpalit rasuah untuk menumbangkan kerajaan PN.“Saya ingin menegaskan bahawa tidak ada pihak luar DAP yang berhak untuk berbuat sedemikian.“Perkara ini sudah dijawab dan pendirian DAP sudah dinyatakan dengan jelas, yang terakhir adalah kenyataan saya kepada akhbar di Kota Kinabalu”.Sewaktu berkempen bagi Pilihan Raya Negeri (PRN) Sabah, Lim yang juga bekas menteri kewangan mengatakan, DAP tidak akan bekerjasama dengan Umno, selagi di bawah pimpinan presiden Zahid dan bekas presiden, Najib.Dalam ucapan membahaskan Belanjawan 2021 pada Isnin, Timbalan Presiden Amanah Salahuddin Ayub dengan jelas mengatakan partinya tidak akan bekerjasama dengan pemimpin-pemimpin terpalit rasuah untuk membentuk kerajaan.“Amanah ingin menekankan di sini, sekiranya berlaku pertukaran kerajaan yang penting Amanah menjunjung tinggi integriti. Amanah bersama dengan mereka yang mahu membuat reformasi.“Semangat reformasi yang ditiupkan bersama dengan kita. Tapi Amanah tidak setuju sekiranya dalam perjalanan ini kita mengambil perompak dan penyamun bersama dengan kita. Itu tidak boleh,” kata ahli Parlimen Pulai itu.


Menjadi mangsa penalti tol RFID

Ketika masuk Lebuhraya PLUS melalui tol USJ semalam, saya menggunakan lorong RFID menuju ke Setia Alam.Setibanya di Plaza Tol Setia Alam, terdapat kesesakan di lorong RFID kerana ada kereta yang tersangkut tidak dapat melaluinya.Sepertimana kita biasa menukar lorong jiran apabila laluan Smart Tag tersekat, di sini saya juga menukar lorong keluar tol untuk mengelak kesesakan di lorong RFID.Keputusan sekelip mata ini menyebabkan saya dikenakan bayaran tol sebanyak 16 kali ganda iaitu RM37.15 dan bukannya RM2.30.Saya dikenakan penalti seolah-olah saya memandu dari USJ ke Juru, Pulau Pinang.Baki kad Touch ’n Go yang berjumlah RM70 terus hilang lebih separuh.Meskipun PLUS ada memberi amaran untuk masuk dan keluar tol menggunakan RFID bagi mengelakkan penalti, tetapi wajarkah pengguna dikenakan penalti sebegitu?Sebagai pengguna yang menggunakan Smart Tag dan Touch ’n Go, saya diajak menggunakan RFID melalui iklan di plaza-plaza tol seluruh Semenanjung Malaysia ketika ia dilancarkan yang menjanjikan perjalanan lebih lancar dan bayaran tol menggunakan e-Wallet, di mana ia boleh ditop-up melalui aplikasi Touch ’n Go di telefon.Ketika RFID mula digunakan, terdapat laporan pelbagai kesesakan dilaporkan kerana ramai yang menganggap ia hanyalah seperti lorong Smart Tag dan Touch ’n Go, di mana kita boleh bertukar lorong ikut selera dan keadaan. Ketika itu, jika kita tersekat, ada staf yang akan datang untuk membantu membaca tag RFID menggunakan alat bacaan manual.Menambah RFID, sepatutnya membolehkan pengguna lebuh raya menggunakan mana lorong yang ada di plaza tol, namun realitinya tidak.Mengapa pengguna tidak boleh memilih lorong masuk keluar plaza tol antara Smart Tag, Touch ’n Go bersaling dengan RFID ikut kesesuaian sedangkan ketiga-tiganya memerlukan bayaran melalui Touch ’n Go?Kebanyakan pengguna lebuh raya akan terlupa lorong mana yang digunakan untuk memasuki plaza tol terutamanya mereka yang berjalan jauh.Jika pengguna lebuh raya terpaksa menggunakan lorong RFID sahaja, mengapa pula kebanyakan susunan lorong di plaza tol memperlihatkan lorong RFID bersendirian di tengah-tengah antara lorong Smart Tag dan Touch ’n Go dan bukannya lorong RFID?Contohnya plaza tol Subang, dua lorong RFID berada jauh antara satu sama lain.Jika salah satu lorong RFID tersekat, pengguna terpaksa menunggu kerana jika ia memilih menggunakan lorong jiran yang menggunakan Smart Tag dan Touch ’n Go, ia akan dikenakan penalti caj maksima.Adilkah begitu? Bukankah ini lebih berupa satu perangkap?Apabila kita masuk lebuh raya melalui plaza tol lorong RFID, mengapa lorong Smart Tag tidak sedar akan kemasukan kita?Apabila kita masuk lebuh raya melalui plaza tol Smart Tag atau Touch ’n Go, mengapa lorong RFID tidak sedar akan kemasukan kita?Sedangkan kedua-dua pembayaran diuruskan oleh Touch ’n Go.Jelas ini cuma kelemahan reka cipta perisian dan pangkalan data.Mengapa pengguna lebuh raya pula yang terpaksa membayar penalti atas kelemahan yang bodoh ini?Saya menyokong teknologi RFID, tapi saya amat membantah penyelesaian separuh masak RFID bersama Smart Tag yang sedang dilaksanakan di semua lebuh raya yang perlu ada rekod keluar masuk.Pengguna tidak wajar dihukum atas kelemahan reka cipta solusi Touch ’n Go yang mengenakan duit penalti jika tidak menggunakan lorong pembayaran yang sama.Persoalannya, duit penalti ini masuk ke poket siapa, RFID atau Smart Tag?Pihak Touch ’n Go perlu memulangkan duit penalti kepada semua yang menjadi mangsa selama ini.Ini hanyalah adil kerana merekalah yang memberikan peluang kepada pihak Touch ’n Go mencuba teknologi RFID selama ini.Mereka tidak sepatutnya menjadi kambing hitam kepada kelemahan sistem Touch ’n Go.


Kedai nombor ekor masa PKP

Tiada kedai nombor ekor ketika perintah kawalan pergerakan (PKP).Rakyat tak mati. Orang bukan Islam dan orang Islam tidak berbalah kerana tiada kedai judi buka.Duit yang ada digunakan ke tempat yang lain. Bukan kedai urut, bukan kedai karaoke dan bukan kedai hiburan kerana semua tidak dibuka masa PKP.Ia digunakan di tempat lain yang bukan senarai di atas.Covid-19 menyebabkan hujah hak itu hak ini tidak bergema. Semua menerima ketiadaan kedai nombor ekor, kedai urut dak kedai jual arak dengan baik. Tiada yang terhegeh-hegeh mencari.Masa Covid-19 setiap negeri dibuka ikut fasa pemulihan. Ada yang cepat ada yang lambat. Kedai judi dan pelbagai jenis hiburan adalah di kategori terlambat.Tidak dibuka tiada yang pergi. Buka sahaja terus ada yang pergi. Bukan benda wajib ataupun sunat. Haram mengikut siapa yang melihatnya.Apa yang nak dikata ialah setiap negeri membuka sektor ekonomi mengikut fasa pemulihan. Itu bukan soal hak atau pilihan. Itu soal keputusan kerajaan.Setiap keputusan kerajaan sudah pasti ada penentangannya. Cuma tidak tahu apakah penentang ini terdiri daripada majoriti ataupun minoriti rakyat.Di dalam dunia demokrasi, minoriti terpaksa mengikut nafsu majoriti. Itulah hakikat demokrasi. Jika majoriti tersilap pilih, nasiblah labu.Jika majoriti mahukan pemimpin yang terlibat dengan rasuah, minoriti boleh bantah tetapi terpaksa terima walaupun tak akur.Bising ke bulan pun bukan boleh mengubah keputusan majoriti.Apabila ada kerajaan negeri yang berani membuat keputusan yang berlainan dengan negeri lain, itu hak kerajaan negeri tersebut. Kerajaan negeri tersebut yang perlu berdepan dengan rakyatnya.Jika rakyatnya tidak suka, boleh sahaja mengundi untuk mengubah kerajaan. Jika majoriti rakyat suka dengan keputusan itu, kerajaan negeri itu akan kekal.Kerajaan Kedah akhirnya mengikut langkah kerajaan Kelantan dan Terengganu untuk menutup kedai judi empat nombor ekor. Seperti mana fasa pemulihan PKP di mana semua negeri berlainan status beberapa bulan yang lalu, ia juga tidak lain daripada itu.Kerajaan yang diterajui PAS memang tak akan lulus kedai judi empat nombor ekor. Itu sudah memang sinonim dengan kerajaan PAS. Kerajaan Umno dan yang lain pula akan luluskan sahaja.Itu kelainan pentadbiran mengikut selera masing-masing, seperti mana kerajaan Sabah dan Sarawak ada cara tersendiri mengurus negeri masing-masing dan tidak mahu mengikut model di Semenanjung Malaysia.Jika rakyat tak suka, undilah kerajaan yang manifestonya memperjuangkan hak kedai empat nombor ekor pada Pilihan Raya Umum ke-15 (PRU15). Biar padan muka kerajaan Kedah kalah kerana haramkan judi.Tapi kalau majoriti rakyat Kedah suka dengan keputusan itu dan kerajaan yang diterajui PAS ini kekal selepas PRU15 seperti Kelantan, jangan pula kata rakyat tersilap undi.Jika itu dikira silap mengundi, isu terowong, isu 1MDB dan isu skandal forex semua pun tersalah undi juga.


Kes Covid-19 Indonesia terus melonjak, lebih 21,000 kes baru direkodkan

Indonesia merekodkan lonjakan kes positif baru Covid-19 melebihi angka 21,000 kes, jumlah tertinggi sejak kes pertama dikesan pada Mac 2020.Menurut data yang disiarkan di laman twitter rasmi Badan Nasional Pengurusan Bencana Indonesia @BNPB_Indonesia hari ini, sebanyak 21,095 kes baru Covid-19 direkodkan dalam tempoh 24 jam menjadikan jumlah keseluruhan kes positif kini meningkat kepada 2,093,962.Rekod tertinggi sebelum ini dicatatkan pada 24 Jun lepas iaitu sebanyak 20,574 kes.Sebanyak 1,842,457 pesakit dikatakan sembuh, manakala sebanyak 358 lagi kematian berlaku menjadikan jumlah kematian keseluruhan kini meningkat kepada 56,729 orang.Peningkatan kes baru sejak dua minggu terakhir ini dikaitkan dengan kegiatan balik kampung semasa sambutan Aidilfitri lepas, dan varian Delta yang lebih cepat menular.


Covid-19 buat muzik di jalanan tak lagi kedengaran

Wabak Covid-19 yang menyaksikan ramai penggiat seni berdepan keperitan untuk meneruskan kelangsungan hidup khususnya pemuzik jalanan, apabila banyak aktiviti yang dilakukan untuk memperoleh sumber pendapatan terhalang disebabkan sekatan pergerakan.Antara mereka itu adalah Norimah Muhammad atau lebih dikenali dengan panggilan Abot yang pernah popular sebagai seorang penyanyi wanita alternatif pada tahun 1990-an.Wanita berusia 46 tahun itu berkata, wabak Covid-19 mengakibatkan beliau terpaksa menghentikan seketika kerjaya sebagai pemuzik jalanan dan mencari sumber lain demi kelangsungan hidup.Abot dan suaminya, Mohd Rafli membuat persembahan di pusat membeli-belah sebelum pandemik melanda negara.“Dulu ibu-bapa kita alami darurat akibat peperangan, sekarang kita pula berdepan dengan kuman kecil yang tak nampak tapi sangat bahaya,” katanya kepada MalaysiaNow.Menurut Abot kerjaya sebagai pemuzik jalanan sudah dilakukannya bersama suami dan beberapa individu lain sejak 2015 lagiDitanya apakah beliau melakukan pekerjaan lain seperti berniaga atau paling tidak membuat persembahan secara dalam talian.“Kami bukan makan gaji, jadi betul-betul. mengharapkan rezeki daripada hasil bergerak. Sejak perintah kawalan pergerakan (PKP), kami banyak habiskan masa di rumah,” katanya.“Jadi sekarang kami buat sedikit kerja seperti hasilkan lagu dan lirik di bawah Badan Perlindungan Hak Cipta Muzik (MACP), Alhamdulilah ada dapat pulangan. Tapi kami tidak boleh mengharapkan kerja ini sahaja.“Keadaan kami masih terkawal, orang lain lebih kesian, tapi bila tak bergerak cari rezeki, lama-lama akan kering juga,” tambahnya.Namun beliau bersyukur masih mendapat pelbagai bantuan terutama dari pihak Persatuan Karyawan Malaysia (Karyawan).Abot turut memaklumkan bagi mendapatkan rezeki, beliau juga membuat akaun YouTube tetapi masih belum berhasil memberikan perolehan.Antara lain lagi kerja yang dilakukannya termasuk mendapat tawaran membaca sajak secara dalam talian dan membuat kerja penyuntingan video.Sebelum Covid-19, Abot sering dilihat membuat persembahan di Wangsa Maju, Setia Alam, Cheras dan sekitar ibu kota.Sebelum bergelar pemuzik jalanan, Abot pernah terkenal pada 1996 apabila muncul dengan album pertamanya berjudul Alternatif Buat Orang Timur.Malah beliau menerima penghargaan dalam Anugerah Industri Muzik (AIM) apabila memenangi Kulit Album Terbaik 1997 serta layak ke Separuh Akhir Juara Lagu (Muzik Muzik) tahun sama anjuran TV3.Ini termasuk memperoleh pengiktirafan dari Malaysia Book of Records selepas dinobatkan sebagai Penyanyi Alternatif Solo Wanita Pertama pada 1997.Diikuti dengan album kedua berjudul Tak Tahu pada 1997 dan terakhir iaitu Sayang Pok Pai (2002).Abot yang pernah popular dengan lagu Camar, pada 1999, Abot berkahwin dengan pemain gitar kumpulan Thrash Metal, Jac FTG atau nama asalnya Mohd Rafli serta dikurniakan dua orang anak iaitu Siti Khadijah, 20 dan Siti Hajar, 13.Beliau juga bergelar penulis novel, antara karyanya adalah seperti “Tinggal Jangan Lepaskan”, “Demi Cinta Khisa” dan “Demi Cinta Khisa 2”.Biarpun Covid-19 boleh dikatakan sebagai satu malapetaka yang menimpa seluruh dunia, Abot menyifatkan pandemik ini sebagai satu cabaran kepada dirinya supaya maju ke hadapan.“Ujian yang Allah turunkan ini bukannya menyusahkan kita, mesti ada perkara positif yang lebih baik dan perlu kita fikirkan, saya sentiasa positif,” katanya.


Menyanyi jazz kisah pembunuhan

Umum mengenali Cassandra Monique Batie atau Andra Day, dengan lagu ikoniknya Rise Up, dari album Cheers to the Fall (2015).Nama pentasnya Day, adalah dari Holiday, penyanyi pujaannya iaitu Billie Holiday.Untuk penggemar jazz dan blues, Billie Holiday adalah penyanyi genre tersebut yang khas.Cara mendiang menyanyikan setiap lagunya begitu tersendiri.Dia mencurahkan rasa dan emosi girang, sendu, gedik dan amarah dalam tiap dendangannya.Lady Day sukar ditandingi.Maka apabila Andra Day diminta melakonkan watak Billie Holiday dalam filem The United States vs. Billie Holiday, ia adalah kesempatan yang tidak seharusnya dipersiakan oleh Andra.Tentu pada mulanya ramai meragui kemampuan Andra berlakon.Filem “The United States vs. Billie Holiday”.Demikian hidup, Andra sudah memenangi Golden Globe secara mengejut untuk lakonannya itu, dan kini mengintai anugerah Oscar tidak lama lagi.Beliau dicalonkan untuk kategori Pelakon Wanita Terbaik.Filem The United States vs. Billie Holiday ini bukan naratif biasa.Ia mengambil satu sudut paling sensasi dalam karier Lady Day.Ia mengenai bagaimana Lady Day menggunakan pentas, jazz, suara serak dan juga pengaruhnya dalam bidang nyanyian untuk mengkritik sistem Amerika Syarikat, khusus rasisme terhadap kulit hitam.Ia menjadikan lagunya, atau lebih tepat liriknya penuh provokasi dan “political”.Sukar untuk kita membandingkan Lady Day dengan mana-mana penyanyi Malaysia sebagai contoh.Penyanyi piring hitam kita hampir tiada yang menggunakan muzik untuk melawan.Saya tidak dapat memikirkan seorang pun.Menonton The United States vs. Billie Holiday selama dua jam sepuluh minit, menyanyi separuh menyundal dan kadang kala mencari pasal bukanlah pengalaman biasa.Billie Holiday dibenci oleh pemerintah Amerika Syarikat dalam tahun 1940-an dan 1950-an kerana Lady Day menggunakan kuasa suara dan muziknya untuk mengincah ketenangan air politik dalam bidang seni.Satu penyakit yang merosakkan seniman tentunya ialah ketagihan dadah.Pun, Lady Day tidak sampai seperti Whitney Houston misalnya.Dia tidak terjerumus dalam lecak kemabukan dan ketagihan melainkan dia sedia mengawalnya.Membesar di rumah pelacuran (ibunya adalah pekerja seks), dia mendengar rekod nyanyian dan belajar menyanyi sendirian.Lady Day atau Eleanora Fagan mengambil dadah untuk memadam derita anak dan remajanya.Filem ini, The United States vs. Billie Holiday adalah penyataan hak asasi manusia yang luar biasa.Adegan Billie Holiday melihat pembunuhan keluarga kulit hitam atau dikenali sebagai “lynching” iaitu satu bentuk teror kaum yang menakutkan amat mengesankan sekali.Lady Day meresapi diri Andra.Demikian kita memahami mengapa Lady Day memilih perlawanan dengan mikrofon dan pentas (dan tentu sekuntum bunga tersisip di telinganya) seraya suara seraknya menyanyikan bait-bait mengenai pembunuhan ini.The United States vs. Billie Holiday adalah mengenai kenekadan Billie Holiday menyanyikan lagu berhantunya, iaitu Strange Fruit.Lagu ini ada sebab dinamai berhantu kerana balada pendek itu menggambarkan teror psikologi yang dialami oleh masyarakat kulit hitam di Amerika. Antara bait lagu aneh tahun 1939 itu (tetapi amat bertenaga) berbunyi; “black bodies swinging in the Southern breeze,” dan “Strange fruit hanging from the poplar trees.”Lady Day menyanyikan lagu ini di hadapan audien kulit hitam dan putih, melakukan konfrontasi secara berani ketika dekad Amerika sedang menghukum siapa sahaja yang berani nekad bersuara.Pihak berkuasa malah mensasarkan Lady Day dengan harapan dia akan diam, akan berhenti.Satu caranya ialah memastikan Billie Holiday dimusuhi kerana aktiviti dadahnya.Lagu tersohor Billie Holiday ini bermula dengan sebuah puisi, mengenai lebih empat ribu orang masyarakat kulit hitam yang diseksa, dan dibunuh secara publik, selalunya dengan cara digantung di pokok, atau kadang-kala dibakar hidup-hidup.Siri “lynching” ini, satu bentuk terorisme digunakan sebagai senjata untuk menakut-nakutkan masyarakat kulit hitam antara tahun 1877 sehingga 1950.Penggiat hak asasi manusia menerusi National Association for the Advancement of Colored People berusaha menjadikan perbuatan wewenang ini satu jenayah oleh pendokong ketuanan kulit putih, tetapi kekal gagal.Lagu “Strange Fruit” bermula dengan puisi Abel Meeropol, puisi seorang Yahudi Amerika dengan judul “Bitter Fruit” yang menulis mengenai pembunuhan pada 7 Ogos 1930, iaitu epsiod “lynching” terhadap J Thomas Shipp dan Abraham S Smith di Marion, Indiana.Shipp, berusia 18 tahun manakala Smith berumur 19, bersama-sama James Cameron berumur 16 tahun asalnya dituduh melakukan rompakan, pembunuhan dan pemerkosaan.Cameron dapat melarikan diri dari kemarahan orang ramai, tetapi Shipp dan Smith diheret keluar dari lokap polis tempatan dan dibunuh.Mereka digantung di pokok, dan khalayak kulit putih menyorakkan pembunuhan tersebut.Pertama kali mendendangkan lagu ini, tidak ada siapa pun dari khalayak berani menepuk tangan.Akan tetapi lama kelamaan Lady Day mulai dikenali dengan lagu tersebut.Apabila Holiday merakam rekod lagu “Strange Fruit” dengan Commodore Records pada 20 April 1939, lagu itu melonjakkan nama Holiday di usia 23 tahun.Setiap kali menyanyikan “Strange Fruit”, Lady Day melakukannya dengan efektif sekali.Apa yang beliau lakukan ialah meletakkan lagu itu di hujung tiap persembahannya.Oleh kepakaran Holiday melakukan improvisasi, puisi Meeropol tersebut menjadi sangat menggerunkan.Holiday akan berhenti di ayat akhir lirik lagu tersebut yang membuatkan penonton serba salah, tersentak dan dilanda satu perasaan terpukul; “here is a strange and bitter crop”, setelah menjeritkan satu ingatan mengenai bau mayat orang kulit hitam yang hangus hangit dibakar hidup-hidup; “then the sudden smell of burnin’ flesh”.Adegan Andra menyanyikan Strange Fruit dalam filem ini dapat dikatakan sebagai klimaks.Tentu musuh Holiday ialah Pengarah Federal Bureau of Narcotics, Harry Anslinger yang memang diketahui rasis.Ini mengakibatkan Holiday dipenjarakan pada tahun 1947 kerana kesalahan memiliki bahan narkotik.Meskipun dilarang membuat persembahan di kabaret, lagu Strange Fruit kekal bergema dan pada tahun 1999 majalah Time memilih Strange Fruit sebagai “Lagu Kurun Ini”.Tidaklah mudah menjiwai watak Billie Holiday yang demikian huru-hara, kacau, dan sangat terganggu itu.Akan tetapi Andra Day terlihat melakukannya dengan mudah.Filem ini bukan untuk penonton dengan jiwa yang lemah.Ia mendera, kerana jerit pekik saling bertingkah dengan persembahan nyanyian yang melesukan, dan adegan berahi yang tidak perlu.Suntingan filem ini lemah dan untuk memberi gambaran bagaimana Amerika melawan Lady Day, taburan masa lakon antara Day sebagai Holiday dengan ejen muda FBI Jimmy Fletcher (lakonan Trevante Rhodes), menyebabkan kita hilang tumpuan.Namun demikian, sepanjang dua jam sepuluh minit itu kamera tidak sedikit pun teralih dari Andra Day.Mungkin inilah sebabnya Andra Day, pelakon pertama kali meraih perhatian elitis wayang gambar di Hollywood.


1,012 kes baru Covid-19, 417 di Selangor

Sebanyak 1,012 kes baru Covid-19 dikesan hari ini termasuk tujuh jangkitan import, menjadikan angka keseluruhan penularan dalam negara berjumlah 75,306, kata Ketua Pengarah Kesihatan Dr Noor Hisham Abdullah.Katanya, sebanyak 1,750 pesakit pulih dan dibenarkan pulang, menjadikan jumlah keseluruhan angka sembuh 64,056 kes atau 85.1%.“Selangor melaporkan jumlah kes harian tertinggi iaitu sebanyak 417 kes atau 41.2%, diikuti Sabah 271 (26.8%) dan Johor 108 (10.7%),” katanya dalam satu kenyataan.Noor Hisham berkata, kes aktif kini berjumlah 10,862 dengan 126 pesakit di tempatkan di Unit Rawatan Rapi termasuk 62 memerlukan bantuan alat pernafasan.“Dukacita dimaklumkan terdapat empat lagi kematian dilaporkan menjadikan jumlah mangsa yang maut meningkat kepada 388 orang,” katanya.Terdapat dua kluster baru dikesan iaitu Kluster Seruling melibatkan daerah Klang, Hulu Selangor dan Petaling di Selangor serta Kluster Tapak Bina Darul dilaporkan di Titiwangsa, Cheras, Lembah Pantai, Petaling, Sepang, Kuala Langat dan Klang.


Padang Serai dijangka cerah, Tioman hujan pagi esok

Jabatan Meteorologi Malaysia (MetMalaysia) meramalkan kawasan pengundian di bahagian Parlimen Padang Serai, Kedah esok mengalami cuaca cerah pada pagi manakala di sebelah petang akan berlaku ribut petir atau hujan.
Di bahagian Dewan Undangan Negeri (DUN) Tioman, Pahang pula, cuaca diramalkan hujan pada sebelah pagi manakala di sebelah petang dijangkakan cuaca dalam keadaan baik.
Ketua Pengarah MetMalaysia Muhammad Helmi Abdullah berkata para pengundi dinasihatkan sentiasa peka kepada keadaan sekeliling khususnya cuaca.
“Rancang perjalanan ke tempat mengundi dengan sebaiknya dengan merujuk kepada maklumat cuaca serta ramalan dan amaran cuaca yang dikeluarkan oleh MetMalaysia di pelbagai medium penyebaran rasmi jabatan.
“Keluarlah untuk mengundi dengan lebih awal sekiranya cuaca dijangka baik pada awal pagi. Jangan bertangguh kerana cuaca di kawasan tropika boleh berubah dengan pantas iaitu ribut petir berserta hujan lebat  boleh terbentuk dan berlaku dalam jangka masa yang singkat,” katanya ketika dihubungi hari ini.
Helmi turut memaklumkan supaya orang ramai mengelakkan diri berada di tempat lapang seperti padang dan berlindung segera di struktur kukuh (bangunan).
“Selain itu, elakkan guna telefon atau kelengkapan elektrik, jauhi rod pengalir elektrik seperti tiang elektrik dan tangga besi serta struktur tinggi seperti pokok atau yang tidak kukuh,” katanya.
Esok adalah hari mengundi di kawasan Parlimen Padang Serai dan DUN Tioman bagi Pilihan Raya Umum ke-15 (PRU15) dan proses pengundian dijadual tamat pada 6 petang.


Apa yang patut diutamakan ahli politik?

Apa yang patut diutamakan Malaysia dan dunia pada masa ini ialah mengalahkan Covid-19 dan bukan perkara-perkara lain. Dari segi jangka panjang pula, keutamaan perlu diberikan pada menghadapi perubahan iklim. Kedua-duanya berkaitan, Covid-19 dan perubahan iklim.Tetapi Malaysia tidak menumpukan perhatian penuh pada ancaman ini. Dari awal tahun 2020 lagi perhatian tidak pada ancaman ini. Walaupun Covid-19 sudah sampai ke sini, sebahagian ahli politik merancang untuk menumbangkan kerajaan sedia ada melalui apa yang dikenali sebagai Langkah Sheraton.Di tengah-tengah Malaysia diselubungi Covid-19, kerajaan Pakatan Harapan (PH) tumbang dan menghasilkan pergolakan politik yang tidak berkesudahan termasuklah Pilihan Raya Negeri (PRN) Sabah.Di tengah kempen ini, angka kes baru melonjak di Sabah dalam kerangka gelombang kedua Covid-19. Tindakan politik semasa negara menghadapi ancaman Covid-19 memperlihatkan sesuatu yang tidak bertanggungjawab.Ketidaktentuan politik melarat-larat, termasuk pengumuman Anwar Ibrahim bahawa beliau mempunyai cukup angka untuk menubuhkan kerajaan. Keutamaan sekarang ialah mengelak daripada mengadakan pilihan raya umum mengejut dalam suasana Covid-19. Risikonya adalah besar.Dalam keadaan begini tentunya tumpuan tidak dapat diberikan pada melawan Covid-19 sedangkan usaha itu memerlukan kesepakatan pelbagai parti, baik pihak kerajaan mahupun pembangkang.Ini adalah tanggungjawab melangkaui fahaman politik. Penekanan terhadap fahaman politik ini perlu. Ini kerana apabila disebut berpolitik, perhatian lebih tertumpu pada personaliti, kuasa dan habuan-habuan yang diperoleh oleh para penyokong.Sedangkan semua parti politik memiliki idealisme dan fahaman politik yang menjadi sebab mereka ditubuhkan.Keadaan yang tidak bertanggungjawab ini berlaku juga di peringkat global. Donald Trump yang merupakan presiden Amerika Syarikat sewajarnya muncul sebagai pemimpin dunia untuk menghadapi Covid-19.Sebaliknya beliau tidak menangani ancaman ini dengan baik di negaranya, dan menuduh China sebagai sengaja melepaskan virus itu kepada dunia.Trump juga membawa Amerika keluar daripada Pertubuhan Kesihatan Sedunia (WHO) dan melancarkan perang dagang ke atas China dengan mengajak sekutu-sekutunya bersama, Britain, Kesatuan Eropah (EU), Australia dan Jepun.Tindakan Trump itu mungkin boleh dilihat sebagai taktiknya untuk mendapatkan sokongan daripada rakyat Amerika menjelang pilihan raya November ini.Tetapi parti Republikan yang mendokongnya dikenali sebagai pihak yang skeptik terhadap soal alam sekitar dan perubahan iklim, walaupun kajian sains sudah menunjukkan ia benar-benar berlaku.Kalangan golongan kanan ini sentiasa mengesyaki bahawa isu alam sekitar itu merupakan konspirasi golongan kiri untuk menyekat kebebasan mereka berniaga dan menjadi kaya raya.Maka sikap golongan kanan terhadap Covid-19 ini ialah mereka memandang wabak ini sebagai fenomena sementara yang akan dapat diatasi oleh kebijaksanaan manusia.Sistem kapitalisme dan syarikat farmasi gergasi akan menemui vaksin serta ubat bagi mengatasi Covid-19, dan semuanya akan selesai menjelang tahun 2021 dan dunia akan kembali seperti tahun 2019.Tetapi tidak semestinya akan berlaku demikian. Ada juga kemungkinan Covid-19 ini hanyalah permulaan daripada rentetan wabak yang lebih buruk pada masa akan datang. Ini kerana isu perubahan iklim masih belum ditangani. Dunia tidak akan dapat kembali pada zaman sebelum 2020.Perubahan iklim ini pula berkaitan dengan sistem ekonomi dunia yang menyaksikan kerakusan dan ketamakan manusia kaya raya yang memiliki modal besar menjarah bumi dengan menghapuskan hutan dan memupuskan haiwan-haiwan liar.Mereka memegang kepercayaan pada hak demokratik untuk bebas hidup mewah menggunakan harta mereka sesuka hati.Dengan generasi muda kaya raya yang mahu merasakan makanan eksotik kerana untuk membezakan mereka daripada orang biasa, maka tercipta pasaran mewah untuknya.Ini pula membawa kepada pemerdagangan haiwan liar. Ia berlaku bukan saja di China, tetapi pasaran makanan eksotik ini sampai ke Eropah dan Amerika. Sementara sumbernya pula juga datang dari negara-negara tropika, termasuk Malaysia yang menghadapi juga isu pemerdagangan haiwan liar.Keinginan untuk merasakan makanan eksotik hanya sebahagian daripada budaya golongan kaya raya yang juga meliputi perkara-perkara lain seperti membeli barangan berjenama mewah, minum kopi mahal-mahal, bercuti tempat yang pelik-pelik, membeli lukisan yang berharga tidak masuk akal, dan banyak contoh lain.Walaupun Covid-19 masuk ke Malaysia dari China, tetapi pathogen yang melompat dari kelawar ke haiwan liar dan berpindah ke manusia bukan saja berlaku di China Selatan dan kesannya di Wuhan, tetapi ia juga boleh berlaku di negara-negara tropika. Malaysia sendiri pernah mengalaminya terhadap wabak Nipah di Bukit Pelanduk beberapa tahun lalu.Perkara ini serius dan kesemuanya didokumentasikan oleh ahli sains. Pastinya ahli sains Malaysia juga menyedari ancaman ini dengan kementerian-kementerian terlibat mengetahui hal ini. Cumanya, adakah ahli-ahli politik negara menyedari dan mengambil berat mengenai perkara ini?Apabika Covid-19 mula muncul pada akhir 2019, pihak kementerian sudah perlu mengingatkan kerajaan tentang perkara ini. Ketika itu kerajaan PH juga bersedia untuk menghadapi Covid-19 dengan mematuhi perakuan-perakuan dari WHO yang masa itu belum mengisytiharkannya sebagai pandemik.Terdapat kesedaran mengenai perubahan iklim dalam PH khususnya di kalangan ahli politik DAP, parti yang berfahaman demokrasi sosial.Yeo Bee Yin menamakan potfolionya Kementerian Tenaga, Sains, Teknologi, Alam Sekitar dan Perubahan Iklim (Mestecc). Perubahan iklim ini disebut untuk menekankan kepentingannya pada Malaysia dan dunia.Tetapi tumpuan sebahagian ahli politik lain dalam PH tidak pada ancaman Covid-19. Mereka lebih bimbang kalah Pilihan Raya Umum ke-15 (PRU15) ekoran asakan dari Umno-PAS yang menggunakan platform “ethno-nasionalisme Melayu-Islam” bagi menolak DAP.Di samping itu, mereka juga bimbang terhadap Anwar Ibrahim yang dijanjikan akan mengambil alih jawatan perdana menteri daripada Dr Mahathir Mohamad.Maka akhirnya berlaku Langkah Sheraton dan penubuhan kerajaan Perikatan Nasional (PN). Apabila mandat rakyat dilanggar, tentulah soal legitimasi timbul dan pihak yang disingkirkan akan berusaha untuk memperolehinya kembali. Akibatnya ialah ketidakstabilan dan keadaan tidak menentu.Mestecc kembali menjadi Kementerian Sains, Teknologi dan Inovasi (Mosti), maka hilanglah kepentingan perubahan iklim.Tetapi isu perubahan iklim adalah sesuatu yang sudah sampai pada peringkat darurat. Cadangan penyelesaiannya juga sudah diatur dalam persidangan antarabangsa. Cuma ketiadaan azam politik negara-negara menyebabkan ia sukar dilaksanakan.Aktivisme global bagi perubahan iklim juga bergerak rancak dengan media antarabangsa sering menyangkan dokumentari mengenainya. Tetapi ia tidak diambil serius, kerana tidak seperti Covid-19, perubahan iklim memberi kesan secara beransur-ansur.Namun apabila berlaku ribut taufan, banjir, kebakaran hutan dan kenaikan paras laut, ia akan menjejaskan jutaan manusia di seluruh dunia. Yang paling terkesan adalah golongan miskin apabila sumber makanan mereka terjejas.Tingkah laku haiwan juga berubah dan menjejaskan pengeluaran pertanian dan makanan. Akhirnya kelak, gejala ini akan sampai juga pada negara-negara kaya seperti yang berlaku dalam hal Covid-19.Penggunaan bahan api fosil yang keterlaluan sejak berdekad-dekad didorong oleh budaya konsumsi yang membazirkan akan memusnahkan bumi, dan selanjutnya mengorbankan manusia. Inilah keutamaan yang patut dihadapi dan ditangani oleh ahli-ahli politik tidak kira negara mana mereka berkuasa.


3,510 tentera di Sarawak terima dos pertama vaksin

Sejumlah 3,510 pegawai dan anggota Tentera Darat Malaysia (TDM) dan Tentera Udara Diraja Malaysi (TUDM) di Sarawak menerima dos pertama vaksin Covid-19 hari ini.Program Imunisasi Covid-19 yang dianjurkan oleh Markas Divisyen Pertama Infantri Malaysia bertempat di Dewan Bukavu, Kem Penrissen itu dimulakan dengan Panglima 1 Divisyen Dzulkafli Mustaffa menerima suntikan vaksin Pfizer-BioNtech, kira-kira pukul 10 pagi tadi.Dzulkafli berkata sebanyak 7,020 dos vaksin fasa pertama telah diterima bagi memenuhi keperluan dos pertama dan kedua dengan keutamaan diberikan kepada pegawai dan anggota yang menjalankan tugasan kesihatan, berada di zon merah, bertugas di kawasan operasi di sempadan Malaysia-Indonesia serta yang berada di markas.“Program ini juga diadakan serentak di Sibu, Bintulu dan Miri dan kesemua vaksin telah dihantar tadi ke tiga-tiga lokasi terbabit menggunakan pesawat TUDM CN235 dari Pangkalan Udara Kuching,” katanya pada sidang media di sini.Program itu merupakan usaha Markas Pemerintahan Medan Timur TDM untuk menyokong Program Imunisasi Covid-19 Kebangsaan (PICK) yang bertujuan membentuk imuniti kelompok dalam kalangan komuniti dan seterusnya memutuskan rantaian penularan wabak Covid-19.


Rayuan Rosmah hakim kes pengubahan wang haram tarik diri didengar 22 November

Dua rayuan Rosmah Mansor supaya Hakim Mahkamah Tinggi Mohamed Zaini Mazlan menarik diri daripada mendengar kes pengubahan wang haram dan pengelakan cukai yang dihadapinya akan didengar di Mahkamah Rayuan pada 22 November ini.
Isteri bekas perdana menteri Najib Razak itu merayu terhadap dua keputusan hakim Zaini pada 14 Disember 2021 dan 25 April lepas yang menolak permohonan Rosmah bagi beliau menarik diri daripada mendengar kes berkenaan.
Timbalan pendakwa raya Poh Yih Tinn ketika dihubungi berkata tarikh pendengaran itu ditetapkan Penolong Kanan Pendaftar Mahkamah Rayuan Tan Chai Wei pada pengurusan kes yang berlangsung melalui sidang video hari ini.
"Pihak-pihak terlibat perlu memfailkan hujahan bertulis pada 8 November ini," katanya.
Peguam Rosmah, Geethan Ram Vincent ketika dihubungi mengesahkan perkara itu.
Rosmah menfailkan dua permohonan supaya Zaini menarik diri daripada mendengar perbicaraan kesnya dan kedua-duanya ditolak oleh hakim berkenaan.
Dalam permohonannya, Rosmah antara lain menyatakan alasan untuk mengelakkan sebarang kemungkinan berat sebelah berlaku sekiranya Zaini mendengar dan memutuskan kes pengubahan wang haram kerana hakim sama turut mendengar satu lagi kes yang dihadapinya berkaitan projek tenaga solar di sekolah luar bandar Sarawak.
Rosmah, 70, berdepan dengan 12 pertuduhan pengubahan wang haram berjumlah RM7,097,750, serta lima pertuduhan gagal mengisytihar pendapatannya kepada Lembaga Hasil Dalam Negeri (LHDN).
Perbuatan itu didakwa dilakukan di Affin Bank Berhad, Cawangan Bangunan Getah Asli, Jalan Ampang, antara 4 Disember 2013 dan 8 Jun 2017 dan di LHDN, Kompleks Bangunan Kerajaan, Jalan Tuanku Abdul Halim, di sini dari 1 Mei 2014 hingga 1 Mei 2018.
Kes pengubahan wang haram dan pengelakan cukai itu ditetapkan untuk sebutan di hadapan Hakim Mohamed Zaini pada 22 Julai ini.
Bagi kes solar, hakim Zaini menetapkan 1 September ini untuk keputusan sama ada Rosmah akan dibebaskan atau disabitkan dengan tiga pertuduhan rasuah.


‘Saya didakwa berhubung dokumen sulit’, kata Trump

Bekas presiden Amerika Syarikat (AS) Donald Trump berkata beliau didakwa berhubung pengendalian dokumen sulit, kata calon Pemilihan Presiden AS 2024 itu di platform Truth Social, lapor Agensi Berita Jerman (dpa).
"Pentadbiran Biden yang korup telah memaklumkan kepada peguam saya bahawa saya telah didakwa atas Boxes Hoax," kata Trump dalam catatan itu, sambil menambah dia sepatutnya hadir di mahkamah Miami pada  Rabu.
Biro Siasatan Persekutuan (FBI) pada Ogos lalu menggeledah ladang Mar-a-Lago Trump di Palm Beach, Florida dan merampas beberapa dokumen keselamatan negara yang sangat sulit.


Hakim tidak berat sebelah, tidak wujud ketidakadilan, kata pendakwa

Tiada kerugian bagi pihak Najib Razak dalam perbicaraan kes SRC International Sdn Bhd apabila hakim Mahkamah Tinggi Kuala Lumpur Mohd Nazlan Mohd Ghazali hanya memberikan poin utama apabila beliau mengarahkan bekas perdana menteri itu membela diri, Mahkamah Rayuan diberitahu hari ini.Timbalan pendakwa raya (TPR) V. Sithambaram menjelaskan di bawah undang-undang, hakim bicara tidak perlu memberi alasan dalam keputusan lisannya apabila mendapati pihak pendakwaan berjaya membuktikan wujud kes prima facie dan memerintahkan tertuduh membela diri.“Pendapat yang menyatakan perayu (Najib) telah diprejudis kerana tidak dapat membentangkan pembelaannya dengan betul atau mengemukakan alasan yang hilang itu, adalah tidak berasas.“Dihujahkan bahawa ketidakadilan tidak berlaku kerana semua aturan prosedur dan bukti telah diikuti dalam perbicaraan ini,” katanya.Sithambaram berhujah demikian di hadapan panel tiga hakim diketuai hakim Abdul Karim Abdul Jalil dalam prosiding rayuan Najib terhadap sabitan dan hukuman penjara kerana penyalahgunaan dana SRC International sebanyak RM42 juta.Turut bersidang hakim Has Zanah Mehat dan Vazeer Alam Mydin Meera.“Yang Arif, tugas pihak pembelaan adalah untuk menjawab keseluruhan kes pendakwaan dan bukannya menangkis penemuan prima facie hakim bicara,” kata Sithambaram.Beliau menegaskan memerintahkan tertuduh membela diri berdasarkan keputusan lisan bukanlah penghakiman.“Tidak wujud dua penghakiman, tetapi hanya satu apabila tertuduh sama ada dibebaskan atau disabitkan dengan pertuduhan jenayah,” katanya sambil menambah dakwaan pembelaan bahawa tertuduh dinafikan perbicaraan yang adil adalah satu hujah yang terdesak.Sithambaram berkata jika hujah pembelaan diterima, tiada hakim bicara pada masa akan datang yang akan memberi alasan secara lisan atau bertulis untuk memerintahkan tertuduh membela diri.“Dalam kes kami, hakim bicara memberikan poin penting untuk memerintahkan Najib membela diri bagi kesemua pertuduhan, walaupun beliau tidak dikehendaki berbuat demikian. Ia adalah bonus bagi pihak pembelaan untuk mendapat beberapa poin bagi pembelaan Najib, tetapi mereka tetap merungut,” kata Sithambaram sambil menambah sebagai peguam, beliau akan gembira jika mendapat petunjuk mengapa anak guamnya perlu membela diri.Beliau juga berkata dakwaan pihak pembelaan bahawa Hakim Mohd Nazlan berat sebelah dalam perbicaraan itu adalah ‘sama sekali tidak berasas’.“Tuduhan peguam utama pihak pembelaan Muhammad Shafee Abdullah, baik di dalam atau di luar mahkamah bahawa hakim itu berat sebelah mengendalikan kes pihak pembelaan. Bermaksud bahawa hakim bicara berat sebelah dengan menyebelahi pihak pendakwaan.“Yang Arif, ini adalah tuduhan yang sangat serius. Saya menyokong penghakiman itu yang menunjukkan tuduhan terhadap hakim tersebut adalah tidak berasas berdasarkan bukti yang telah dikemukakan. Sama sekali tidak wajar. Tiada asas untuk mengatakan hakim itu (bertindak sebagai) ‘pendakwa kedua’ atau tidak cekap atau menunjukkan ketidakcekapan.“Ringkasan (oleh pihak pendakwaan hari ini) dibuat untuk menyelamatkan integriti alasan penghakiman, dan dalam konteks yang lebih luas untuk memastikan pentadbiran keadilan yang sewajarnya tidak tercemar. Ini adalah kes penting yang diikuti orang ramai dan orang yang membaca (berita perbicaraan) mungkin berfikir hakim berat sebelah dan tidak cekap tanpa asas.“Perayu atau pembelaan telah menyerang hakim. Adalah penting bagi pihak pendakwaan untuk membuat hujahan ini kerana hakim tidak dapat membela diri terhadap tuduhan yang dilontarkan terhadapnya,” katanya.Pada 28 Julai tahun lepas, Mahkamah Tinggi Kuala Lumpur telah menjatuhkan hukuman penjara 12 tahun dan denda RM210 juta ke atas Najib selepas mendapati beliau bersalah atas tujuh pertuduhan melibatkan CBT, pengubahan wang haram dan menyalahgunakan kedudukan membabitkan RM42 juta dana milik SRC International.Pendengaran rayuan itu bersambung.


Pemuda Singapura dicekup rancang serangan, kali ini sasarkan Yahudi

Seorang pemuda berusia 20 tahun ditahan mengikut Akta Keselamatan Dalam Negeri Singapura (ISA) bulan lalu kerana merancang untuk menyerang penganut Yahudi yang keluar dari saumaah menggunakan pisau.Jabatan Keselamatan Dalam Negeri (ISD) berkata Amirull Ali yang juga seorang pelatih Khidmat Negara dalam Pasukan Bersenjata Singapura (SAF), merancang untuk menyerang tiga penganut Yahudi di Saumaah Maghain Aboth di Waterloo Street.ISD berkata persiapan Amirull untuk serangan itu termasuk mengkaji gambaran anatomi manusia bagi mengenal pasti bahagian tubuh yang mana untuk ditikam.Replika pisau juga direka oleh pemuda itu untuk berlatih cara menikam, selain membuat lawatan ke saumaah tersebut pada 2019.Akhbar The Straits Times melaporkan Amirull membatalkan rancangan-rancangannya sebanyak dua kali kerana takut ditangkap polis dan turut merancang untuk ke Gaza bagi menyertai sayap bersenjata Hamas di Palestin.Penahanan Amirull adalah kes kedua tahun ini menunjukkan sebuah trend radikalisasi dalam kalangan pemuda-pemuda Singapura untuk melakukan serangan terhadap kumpulan-kumpulan agama.Pada Januari lalu, pihak berkuasa Singapura menahan remaja Kristian berumur 16 tahun yang merancang untuk menyerang dua masjid.Remaja itu cuba meniru pembunuhan beramai-ramai di Christchurch, New Zealand yang berlaku pada 2019.Sementara itu, Menteri Dalam Negeri Singapura K Shanmugam berkara Amirull ditahan bukan kerana sokongannya terhadap perjuangan rakyat Palestin.“Saya okey untuk dukung perjuangan rakyat Palestin, tapi tak okey pergi bunuh orang sesuka hati.“Ia mencetuskan permusuhan, saling tidak percaya di antara kaum dan agama di Singapura,” kata beliau seperti yang dilaporkan The Straits Times sewaktu lawatan mengiringi pemimpin Muslim ke saumaah.ISD turut berkata ia kini turut menumpukan isu mengenai perjuangan rakyat Palestin selepas video beberapa orang awam dibom pasukan udara.“Kajian Amirull dalam talian mengenai konflik Israel-Palestin dan ia membuatkan dia percaya Israel menindas rakyat Palestin dan ia turut membuahkan kebencian terhadap Israel,” tambahnya.